text:
Nunca puntra kiko bo pais por hasi pabo sino kiko ABO por hasi
Despeus di un exitoso Aruba Art Fair, ultimo bez organiza prome cu COVID na 2019, pa ArtisA, na unda e tempo ey mas di 10.000 a presencia un festival di arte fantastico.
Awe, Aruba ta cla un biaha mas pa presencia un celebracion unico. E proposito di uni arte, artistanan, y artesanonan di Aruba un biaha mas ta e meta primordial di e celebración.
2022, ta marca un cambio, na unda pa prome biaha instancianan Internacional ta boga pa participa den e preparacionan y ehecucion y asina garantiza e mantención di e nomber San Nicolas, the Art Capital of the Caribbean. Pa prome bez Aruba lo conta cu un curator local di nivel internacional y di un expertisio grandisimo, cu un carisma excepcional pa cu su propio coleganan, den persona di Renwick Heronimo.
November 4,5,6 2022, ta marca e fechanan escogi, na unda lo desvela e transformacion artistico di loke ta e herencia cultural di San Nicolas, su cayanan y su edificionan.
Riba iniciativa propio, ArtisA, cu ta e fundacion madre di Aruba Art Fair, bao di guia di e dinamico Tito Bolivar, a cuminsa pinta tur palo di luznan, remove tur loke ta erosion y hasta remove parti di piederia cu a keda como obstáculo den caminda, na unda autonan tabata pega constantemente den pasado y asina acentua seguridad den e cayanan. Bankinan ta wordo laba y pinta di nobo. Tambe ta inicia cu e renovación di edificionan. Tur edificionan cu a perde color ta wordo reviva of pinta pa asina haya obranan nobo riba nan.
Murayanan extra ta wordo confeciona den instalacionan grandi di beton, según e petición di e artista y su obra. Na unda antes tin ziem, awor ta bin muraya cu lo wordo pinta.
Quizas 2022 ta bira un Art Fair excepcional y majestral, na unda masha hopi mente creativo ta uni pa hunto yega na un propósito. Duna Promenade y tur loke ta rond di dje un FACELIFT fantástico.
15 muralista Internacional y local lo laga nan estampa atrás. San Nicolas, sigur un biaha mas lo haya un toke di transformacion. Edificionan lo wordo transforma den piesanan colorido y yamativo, crea pa muralistanan di entre otro Mexico, Grecia, Brazil, Spaňa, Argentina, Italia, Portugal, Check Republic, Alemania, Chile, Belgica, Canada y Hulanda, y tambe nos artistanan local y tambe di hermana islanan Bonaire y Curacao.
Calling all artists:
Aruba Art Fair ta extende e invitacion na tur artistanan y artesanonan local, cu no a logra registra ainda, pa haci esaki mas pronto cu ta posible. Performing artists ta wordo yama pa participa y inscribi. Especialmente pa e competencia di Fotografia, Nature and Faces, tur persona cu ta gusta fotografía ta wordo yama pa manda nan obranan y registra.
Banda di esaki AAF 2022 lo crea diferente competencianan, Pop-up stores, pop up restaurants cu actividadnan y un outdoor gallery único. Arte, Baile, música lo crea un sinergia expectacular.
Pa mas informacion con pa inscribi, participa of simplemente ta parti di Aruba Art Fair, bishita nos website www.arubaartfair.com ART.CULTURE.MOVEMENT


c: text/html

text:
Lider di partido AVP ayera mainta den un conferencia di prensa extra ordinario convoca, a mustra cu Banco Central di Aruba a publica un rapport cu AVP ta mira cu hopi preocupacion, ya cu ta un rapport cu por mira hopi di inkietud cu AVP a bin ta encontrando den pueblo, ta wordo refleha den cifranan concreto cu Banco Central a midi cerca consumidonan
Parlamentario Mike Eman a mustra cu Aruba ta para na un crusada caminda decisionnan grandi tin cu wordo tuma pa futuro di e pais ya cu tur hende ta sinti cu e pais no por sigui den e direccion actual.
Un gobernacion manera cu e ta wordo hiba, tur dia a afectando mas y mas e confiansa di pueblo, afectando e poder di compra di conciudadanonan, creando hopi tristesa y ta lagando atras un cantidad di famianan, den un posicion sumamente fractura caminda por mira un depresion den e pais,
“E rapport di Banco Central lamentablemente nos ta mira cu e gobierno cu mester comparti esaki cu nos comunidad no ta haci esaki mientrs cu e instituto cu a publica e rapport aki, ta Banco Central di Aruba.
No ta cualkier instituto pero ta un instituto di suma importancia pa pais Aruba, un instituto cu profesionalismo halto, cu obhetividad halto y cu tin man poni tur dia na pols di economia di financia di pais Aruba y logicamente ta midi e sentido di humor, e sentido di sentimento nan cu tin den comunidad y locual Banco Central a midi ta uno sumamente preocupante na e momentonan aki.
E prome parti di e rapport aki cu ta carga e tiulo di ‘Consumer Confidence Survey Report’ di e segundo kwartaal di 2022.
E prome pagina ta mustra e grafieknan y aki laga mustra di biaha akinan cu not a grafieknan cu partido AVP of Mike Eman a traha ya cu cada un di e grafieknan aki, ta bin directamente for di e rapport di Banco Central.
Banco Central su consumer report pa 2022 ta bisa na prome luga, cu 75% di nos comunidad, na e momentonan aki ta sinti cu cada dia cu cosnan ta bay bira mas dificil pa economia y naturalmente tambe pa nan cartera.
No a un cifra chikito, no ta 20 of 30% pero 75% ta spera condicionnan mucho mas malo den proximo periodo segun Banco Central su rapport.
Di dos cifra cu BCA ta alarma p’e, pasobra hopi bes por scucha gobierno bisa cu economia ta recuperando, cu turismo ta drechando y cu tin hopi cupo di trabou pero esunnan cu a wordo entrevista dor di Banco Central, 55% tin expectativa pa nan haya un trabou nobo, ta birando mas dificil.
Pues contrario na locual gobierno ta bisa, sigur Prome Minister cu tur ora ta bisa cu ‘nos tin hopi bon noticia, wel e bon noticia aki ta sumamente tristo.
E di tres cifra ta ainda mas preocupante pasobra e ta mustra con comunidad ya no ta carga speransa mas cu e gobierno cu tin cu maneha e situacion, no tin e situacion bou di control.
BCA ta mustra cu 60% a bisa cu e condicion financiero di gobierno, segun nan ta sinti, unicamente lo empeora den e periodo nos dilanti.
Un 46%, pues practicamente mita di Aruba, ta e inkietud cu nan financia na cas lo bay atras segun e cifranan den e rapport di BCA.
Un pais caminda e comunidad practicamente ta den un depresion nacional, un depresion pasobra cu nan cartera ta mustra nan cu e placa no ta yega mas, un depresion pa motibo cu nan no ta mira cu tin un gobierno cu ta ofrece pueblo perspectiva.
Un gobierno sin ningun idea of iniciativa, ningun proyecto ta wordo haci pa crea un perspectiva economico cu e pais lo bay dilanti, cu lo tin mas trabou, cu lo tin mas oportunidad, al contrario, nos ta bibando momentonan caminda nos ta mira cu scolnan ta habri cu falta di maestronan si scol.
Scolnan ta habri cu falta di material, un cantidad di scol no por habri mes, werksternan kendenan a wordo priminti cu nan situacion lo wordo mehora, a corta den nan salario, nan a habri aña escolar cu salario corta. Maestronan di scol cu ta bandonando nos pais, dokter y specialistanan cu tambe ta bandonando nos pais y ciudadanonan cu ta bandonando nan pais segun ultimo cifranan cu nos a haya di CBS.
Ora cu nos combina e cifranan aki di Banco Central cu e realidad cu nos hendenan ta bibando na e momentonan aki, nos ta haya informacion cu Aruba no por sigui den e direccion aki,” Parlamentario Mike Eman a mustra.
.

robotstxt: allowed

filter: keep


text:
Minister Dangui Oduber Ministerio di Turismo y Board di TPEF a haya un presentacion di Parke Nacional Arikok
Minister Dangui Oduber
Ministerio di Turismo y Board di TPEF a haya un presentacion di Parke Nacional Arikok
ORANJESTAD – Diabierna ultimo Minister di Turismo a reuni na bestuurskantoor cu e board di Tourism Product Enhancement Fund (TPEF). Durante e reunion aki a tuma desicionnan pa asina por finalisa e presupuesto di aña 2023 pa asina encamina e proceso di bai departamento di conseho huridico, sigui ministerraad pa haya aprobacion, despues pa bai pa Raad van Advies pa despues gobierno manda esaki pa parlamento. Minister Oduber ta spera cu e proceso aki por cana lihe pa entrega e presupuesto 2023.
Minister Oduber a indica cu toca varios di e proyectonan y inversionnan cu mester tuma lugar den cuadro di e mehoracion di producto Aruba, pa asina mantene pais Aruba competitivo. Segun e mandatario e tabata un hopi bon reunion caminda e board di TPEF tambe por a duna nan input riba cua ta e proyectonan cu nan ta haya ta mas importante pa inclui den e presupuesto di 2023.
Despues di e reunion aki e mandatario conhuntamente cu e board di TPEF y Minister Arends a ricibi un presentacion di Fundacion Parke Nacional Arikok (FPNA). E presentacion aki tabata di un proyecto cu FPNA tin cu ta e proyecto di Bubali Wetlands. Minister Oduber ta haya e proyecto presenta uno hopi ambicioso den cuadro di conservacion di naturalesa y medio ambiente. Den esaki tambe kier crea un lugar pa localnan y nos turistanan por experencia e Bubali wetlands.
Den e plan nan di FPNA tambe tin un Visitor Information Center (VIC) cu lo mester fungi como un centro di informacion di e parke nobo cu lo mester wordo construi. E idea ta pa e VIC fungi tambe como un museum di Aruba su naturalesa.


text:
Tur hende tin e derecho di wordo scucha, nan sugerencianan considera, y nan ideanan celebra.
Famianan ta e fundeshi di nos pais.
Innovacion, servicio, y eficiencia ta necesario y un derecho den nos sistema di DIMAS.
Ta necesario pa nos cuminsa pone nos economia como un prioridad.
Introdusi Innovacion y lanta e nivel y standarte Educativo.
Integridad y transparencia ta dos cos cu mester wordo inculca formalmente den e mundo di politica.
E crisis cu nos ta enfrentando ta e oportunidad di mas grandi cu nos tin pa redirigi nos pais den un rumbo nobo y solido. Atraves di innovacion, creatividad y determinacion radical di nos tur, nos lo logra di no solamente pone Aruba bek riba su pianan, sino tambe impulsa nos pais den un era economico nobo, di stabilidad y integridad.
Bo Ta Interesa pa Join Team Marco? - Bira un Boluntario y conecta cu nos awe mes!Registra Awor!
Mayoria di Arubiano ta sinti cu awor ta e tempo pa un cambio real. Mas cu nunca nos mester demostra, cu e institucion di gobernacion ta existi pa forga un pais den exelencia, atraves di un maneho responsabel, disiplina y visionario.
Eleccion ta cuminsa:Tur Evento
HUNTU NOS LO LOGRA!
Mi ta vota Marco Berlis pasobra e ta un hende cu sigur sigur mi por confia y lo por traha cu hopi Integridad pa e futuro di nos Pais Aruba !!!!
Pa mi Marco Berlis ta un persona hopi amabel, sincero y hopi serio den tur su decisionan cu e ta tuma. E ta stima su famia incondicionalmente y e ta un persona cu tey pa bo pa cualkier situacion cu bo por ta aden. Marco ta un bon consehero y ta pesei ami ta vota pa Marco Berlis.
Pasobra den e aña nan cu nos conoce su persona, el a demostra nos humildad, integridad, honestidad y compromiso. Un homber cu ta pone e principio nan di Dios na prome lugar. Un persona prudente y cu hopi conocemento. Nos tin tur seguransa cu Marco Berlis su meta y vision por trese cambionan grandi pa nos pais.
+297-560-5755
info@marcoberlis.com


text:
Dollar Mericano
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E dollar Mericano of dollar Estadounidense (Papiamentu: Dòler merikano; Ingles: United States dollar simbolo: $; codigo: USD; tambe abrevia US$ of US Dollar pa distingui su mes di otro denominacion di dollar), ta e moneda oficial di Estadonan Uni di Merca y su teritorionan desde e Conaige Act 1792. Un dollar ta dividi den 100 cen (simbolo: ¢), of den 1000 mills (simbolo: ₥) pa objectivonan di tene cuenta y di impuesto.
Varios forma di placa di papel a wordo introduci pa e Congreso durante e añanan, e ultimo siendo e Federal Reseve Note, cu tawata autorisa pa e Federal Reserve Act di 1913. Asina mes cu cu e dollar Mericano ta keda un moneda di curso legal, e emision di forma bieu di e moneda (U.S. Notes) a wordo discontinua na januari 1971. Pesey e placa di papel cu ta den circulacion actualmente ta primeramente Federal Reserve Note denomina den dollar Mericano.
Desde cu e abilidad pa converti e placa di papel Mericano den metal di balor a wordo suspendi na 1971, e dollar Mericano ta de facto placa fiat. No solamente e dollar Mericano ta e moneda di reserva primario mundialmente, como e mas uza den transacionan internacional, e ta e moneda oficial di varios pais y e moneda de facto na hopi otro pais. Apesar di Merca, e dollar Estadounidense ta wordo usa entre otro na Boneiro, Islanan Birgen Britanico y islanan Turk y Caico, tur tres teritorio Europeo. Algun pais ta uza e Federal Reserve Note como placa di papel y na mes momento fabrica nan mes un moneda.
Desde januari 2019 tin alrededor di US$ 1.7 triyon den circulacion, di cual US$ 1.65 triyon ta Federal Reserve Notes y e otro 50 biyon ta den forma di U.S. Notes y moneda.


text:
Kralendijk – Trabounan a sigui pa drecha diferente di e kayanan na Boneiru. Esaki komo parti di e proyekto piloto di mantenshon struktural di kayanan. Direktorado di planifikashon i desaroyo di Entidat Públiko Boneiru ta ehekutando e proyektonan di rekonstrukshon nan e kayanan sigun e plan pa aña 2021.
Banda di esaki direktorado di planifikashon i desaroyo di Entidat Públiko Boneiru a kuminsá ku ehekushon struktural di nos kayanan. E trabounan di mantenshon ta konsistí di entre otro yena buraku, frees i hala asfalt, kòrta vak i drecha fundeshi na sierto áreanan. E promé kayanan ku a haña atenshon ta e Kaya Papa Cornes i Kaminda di Lagun.
Lesa tambe:
- Mas ku 700 hende a registrá pa landa bai Klein Bonaire
- Servisio di Impuesto di Aruba ta registrá 3.129 pagadó di impuesto nobo
- Tresshen persona a bini aserka den 2021
- Komersiantenan di Kaya Souer Bartola soprendé pa komienso di drechamentu di kaya inesperá
- Gezaghèber Rijna ta rechasá ponensianan di Follow the Money


text:
WILLEMSTAD — E selekshon nashonal di dama U-15 ketu bai sakando kara di Kòrsou aya na Orlando den e kampionato di dama kategoria U-15 di CONCACAF.
E selekshon a logra su terser viktoria i klasifiká pa kuart final.
Manera ya ta konosí e selekshon nashonal di dama U-15 ta na Orlando pa partisipá na e kampionato di dama kategoria U-15 di CONCACAF.
Durante e promé enkuentro, e selekshon a gana Anguilla ku skor di 3-0 ku golnan anotá pa Staygin Stephens i Lindsey Hart (2). Djasabra último e selekshon a logra su segundo viktoria, ganando di U.S.Virgin Islands ku e skor di 6-0. E golnan a keda anotá pa Staygin Stephens na di 36 minüt di e partido miéntras Riesmarly Tokaay a anotá 2 gol na di 6 i 50 minüt i Lindsey Hart a anotá e 3 otro golnan na di 13, 63 i 65 minüt di e partido aki.
Awe atrobe e damanan a sa di gana di Barbados ku e skor di 3-0 i a klasifiká pa e kuart final ku lo tuma lugá djárason próksimo. E golnan a keda anotá pa Staygin Stephens na di 3 minüt i Jathsury Rosa tabata esun ku a anotá e 2 otro golnan na di 36 ku di 60 minüt di e partido aki.
Ku e resultadonan aki e selekshon nashonal di dama U-15 ta klasifiká pa e segundo buèlta i tin ku bai enfrentá e ekipo ku klasifiká komo number 1 di pul B. Pul B ta konsistí di e siguiente paisnan: Canada, Costa Rica, Venensuela, Jamaica I El Salvador.
Skema di e partido di kuart final:
17 Augustus 2016 kontra e ekipo Nr. 1 di pul B na ESPN Wide World of Sports Complex.


text:
PERFIL
Desde cu e por corda, su cabey tabata krul. Como un yiu di mama y tata cu cabey krul, e genetica dominante aki ta visibel. E krulnan di Lincy Martinez (31) ta cay den categoria di loose curl, cual awor e sa esaki, pasobra prome, manera hopi hende cu cabey krul, e no tabata sa mes di e tipo di krul ni con pa cuida su cabey. El a tuma Lincy mas mas cu 20 aña di su bida, pa por ta awe un experto den cabey krul. Un descubrimento cu a bin, di casualidad.
“El a cuminsa manera djis un hobby 4 aña pasa. “Locual a motiva mi ta e reaccion cu mi a cuminsa haya ora mi mes a cuminsa cuida mi cabey y mi krulnan. Hopi hende tabata puntra mi pa yudansa y eynan mi a bisa cu mi kier yuda mas hende recupera y trata nan cabey krul. Asina mi a cuminsa siña trata tur sorto di cabey, pero door cu na Aruba ningun hende tabata sa con pa hacie, mi mester a bay afo pa mi por siña y bira un estilista specialisa den cabey natural. Mi a cuminsa haci cabey na un cliente su cas, y despues mi a huur un stul na un beauty salon cerca di mi cas. Asina mi a cera conoci cu mas hende na Aruba y pa 2021, mi a dicidi pa finalmente habri mi prome salon specialisa den cabey krul na Aruba,” Lincy ta cuminsa su entrevista ta conta.
KRUL KRUL Y MAS KRUL
Riba internet por haya un chart cu number y letter pa duna guia pa sa mas o menos e textura di bo krulnan. Ami ta mira cu cerca mi, mi ta haya hopi mas tipo di cabey te hasta diferente sorto di krul riba un mesun cabey. P’esey ami ta clasifica e krulnan den 3 sorto; WAVY, CURLY Y AFRO pero esun cu mas mi ta haya ta cabey krul.
BO MESUN RUTINA DIARIO
“Como cu mi ta un persona hopi ocupa, mi ta lanta trempan haci mi cabey. Esey ta tuma mi 1 ora. Despues pa e seca mi ta lag’e air dry henter dia te ora e ta completamente seco si mi ta den pura, mi ta seca esaki cu diffuser y esey ta tumami 1 ora adicional.


text:
KRALENDIJK – Fundashon Arte i Kultura di Bonaire ta informá tur persona o instansia ku tin relashon ku nos fundashon, ku aktualmente nos fundashon tin un website:
www.bonaireartandculture.org i ku su direkshon Plasa O.E.Sint Jago #4, Rincon.
E website a keda desiñá dor di Susan Davies di Nettech N.V. i a keda patrosiná pa Prins Bernhard Cultuurfonds Caribisch Gebied.
Fundashon Arte i Kultura di Bonaire ta spera ku di e forma aki nos por yuda nos artistanan ,esnan ku tin enteres den e trabaonan ku e fundashon ta desplegá ku por aserká nos libremente.
Nos gradisimentu ta bai pa Prins Bernhard Cultuurfonds Caribisch Gebied pa e kolaborashon aki i lo sigui promové Fundashon Arte i Kultura di Bonaire


text:
WILLEMSTAD — E ekipo di beisbòl di Brigham Young University, BYU Cougars, prosedente di Utah, Estádos Unídos lo ta di bishita na Kòrsou di 23 pa 27 di novèmber próksimo. E ekipo aki lo midi forsa ku e selekshon di Kòrsou durante un serie di tres enkuentro. E partidonan entre BYU Cougars i selekshon di Kòrsou lo tuma lugá riba:
- Djaweps, 24 di novèmber pa 20:00 na Tio Dauo Ballpark.
- Djabièrnè, 25 di novèmber pa 20:00 na Tio Dauo Ballpark.
- Djasabra, 26 di novèmber pa 17:30 na Tio Dauo Ballpark.
E partido di djaweps i esun di djabièrnè lo tin un límite di tempu di 3 ora. Pa loke ta e partido di djasabra ta asina ku e límite di tempu lo ta di 2 ora i mei. Den kaso di empate na e momentu di e límite di tempu, lo apliká e asina yamá ‘tie break rule’.
Entrada general lo ta 5 florin. Mucha bou di 15 aña i personanan ariba di 60 aña ta paga 2 florin.
E selekshon di FEBEKO lo ta bou di enkargo di Mompie van Gurp i Johnny Balentina.


text:
Pa empresanan
ADC ta kla pa yuda hasi i mantené e kalidat di e produkto- i servisionan di empresanan optimal. Esaki ta konta pa e integridat di e empresa su trahadónan tambe. Al fin al kabo: bon produkto i servisio – i tambe e salú di trahadó – ta aspektonan esensial pa kada empresa.
ADC ta hasi tèstnan di laboratorio ku ta moderno, presis i na e nivel di mas haltu. Esaki ta yuda médikonan lokal pa ta dirigí i lihé ku nan diagnósis. E tratamentunan di mas mihó ta bira posibel e ora ei pa e pashèntnan.
Pero e ekspertisio di ADC por ta hopi balioso pa e ‘salú’ di empresanan tambe. Análisisnan spesialista, hasí for di diferente disiplina, ta duna informashon relevante i konfiabel ku kua por mantené e kalidat di produkshon i di servisio na nivel, a base di datonan real.
Tèstnan korporativo
Riba tereno di food safety, empresanan por akudí na ADC pa un servisio minusioso pa:
- tèst pa produktonan di konsumo
- análisis di remedi
- kontrol di kantidat di alkohòl den bebida alkohóliko
- kompará e kantidat di produkto esensial ku normanan (internashonal)
Pasobra ADC ta e laboratorionashonal di Kòrsou – ku e ekspertisio di mas ekstenso – Korte ta konsiderá e resultadonan di ADC so komoválido. Esaki por ta útilsiunempresa tin un disputaku un otrotokante, porehèmpel, e komponentenankímikoòftoksikológiko di un produktoòfremedi.
Pasobra ADC ta e laboratorio nashonal di Kòrsou – ku e ekspertisio di mas ekstenso – Korte ta konsiderá e resultadonan di ADC so komo válido. Esaki por ta útil si un empresa tin un disputa ku un otro tokante, por ehèmpel, e komponentenan kímiko òf toksikológiko di un produkto òf remedi.
ADC tin un akreditashon ISO for di 25 di maart 2009 di e Raad voor Accreditatie (RvA) pa kontrol di awa pa bebe. Tèstnan shete dia pa siman, henter aña, ta garantisá ku e awa di bebe di Kòrsou ta safe.
Lesa aki mas di e Laboratorionan di Awa di ADC.
Supstansianan adiktivo
ADC ta e partner konfiabel tambe pa e kontrol diskreto di eventual uso di supstansianan adiktivo (òf di eventual abuso di remedi) bou di trahadónan. Asina ADC ta ofresé un instrumènt pa kada organisashon protehá e bienestar di su trahadónan i kuida su imagen korporativo.
Averiguá aki kiko ADC por nifiká pa empresanan den e área akí.
Kalidat di awa pa bebe i laboratorionan di awa
ADC tin un akreditashon ISO for di 25 di maart 2009 di e Raad voor Accreditatie (RvA) pa kontrol di awa pa bebe.
Tèstnan shete dia pa siman, henter aña, ta garantisá ku e awa di bebe di Kòrsou ta safe.


text:
KRALENDIJK – Union Sindikal Boneriano (USIBO) tin un posishon kla pa loke ta trata e pandemia di coronavirus, COVID 19. Na promé lugá nos ta rekonosé ku e vírùs ta eksistí i ku e ta un vírùs ku konsekuensianan ku por ta hasta mortal pa hende.. USIBO ta konsiente tambe ku outoridatnan lokal tin un deber i responsabilidat pa tuma tur medida apropiá pa evitá ku e virus ta plama riba nos isla i ku e por surpasá nos kapasidat pa atendé ku e vírus aki médikamente. E deber i responsabilidat aki ta tambe pa garantisá ku e kuido di salú regular por kontinuá ya ku salú i bida di kada siudadano ta importante i no solamente esun(nan) ku pega ku Covid-19. Sinembargo USIBO ta apoyá i sostené tambe ku mester tin un balansa entre e medidanan ku ta basá riba dato médiko di un banda, pero tambe ku ta tene kuenta ku e impakto ku e medidanan aki por tin desproporshonal pa loke ta nos bida soshal-ekonómiko. Ta ora e balansa aki ta lógiko i ku e medidanan ta sirbi e meta, nan lo por haña sosten di e gran mayoria di e komunidat. Otro manera ta konfushon ta krea i rebeldia.
Pa tal rason USIBO kier trese dilanti ku
1. Nos ta respetá e outoridat di tuma medida di parti di nos gezaghèber, un outoridat ku nos leinan ta duné, kon tal e no violá nos derechonan fundamental ankrá den nos konsitushon. Obediensia sivil na e medidanan tambe ta un deber di kada un di nos.
2. Nos ta respetá tambe ku nos representashon den Konseho Insular tin e outoridat di ratifiká e medidanan, semper i kuando nan ta resultado di un konsulta riba e impakto ku esakinan tin riba nos bida soshal-ekonómiko.
3. Nos ta di opinion ku mester desaroyá un maneho riba término largu, ya ku ta un echo establesé ku por lo pronto nos lo no ta librá di e Covid-19.
4. E ehekushon di e medidanan mester keda un responsabilidat di esnan pa kua e medida ta ser tumá.
5. E tumadó di medida (gezaghèber) mester perkurá pa e aparato di supervishon i kòntròl di e medidanan ta aktivo ku outoridat di traha prosès verbal i sankshoná violashon di e medidanan.
E forma ku aktualmente medidanan ta ser tumá ta salí for di e aspekto médiko di e problema, pero hopi biaha e medidanan ku mester sirbi e meta médiko no tin lógika i ademas no ta resultado aparentemente di ningun konsulta ku e sektornan pa kua e medida ta konta i no ta laga espasio pa esnan ku ta sufri e impakto, por bin ku formanan kreativo pa na un banda kumpli ku e meta médiko, i na e otro banda hasi ménos daño posibel na e bida soshal-ekonómiko di nos komunidat.


text:
Romar Trading tabatin e honor di por presenta un di e top chefnan di Chile, Ruth Van Waerbeek, kende ta e Chef Ehecutivo di Concha Y Toro Winery, na amantenan local di cuminda y biña. E chef celebridad a bishita Aruba durante su viahe rond di mundo pa promove e biñero su coleccion estelar di biña.
E grupo elegante di amante di cuminda y biña, kendenan a congrega na Hadicurari Restaurant, a disfruta di un oportunidad unico pa celebra nan pasion pa e cosnan mas dushi den bida, mientras cu algun di e miho biñanan di Chile a wordo sirbi riba e anochi aki.
Chef Ruth a deleita esnan presente cu su cushinamento. Algun di e recetanan el a haya for di su mama, wela y te hasta bisawela, ora cu e tabata biba na Belgica como un mucha, lantando rondona pa un tradicion rico di cushinamento na cas. E recetanan original sinembargo a wordo modifica pa refleha e pais nobo unda e ta biba y traha, esta Chile.
E chef tabata sosteni pa e brigada culinario di Aruba Wine & Dine, cu Chef Ehecutivo Ronald van Hasenbroek y restaurant chef Alwin Van Belzen, ademas di e ekipo di dining room talentoso y dedica.
Participantenan a wordo presenta cu un bebida di bon bini, Casillero del Diablo Brut 2010, combina cu un hors-d’oeuvre, esta tiradito di salmou cu pomelo y coco pica; e prome plato tabata lobster al olivo cu salada di beet causa, combina cu un Casillero del Diablo Sauvignon Blanc 2013; e di dos plato, un clasico Chileno, esta parmesan crusted scallops fresco riba un cama di berdura aromatico, cual a combina bon cu e famoso Amelia Chardonnay 2011; e di tres plato, un risotto di quinoa cu un mescla di mushroom, biña di Carmenère y un keshi di cabrito madura, a wordo sigui pa Marques de Casa Concha Merlot 2010, y e plato principal tan anticipa di Filet Mignon prepara riba grill den 3-pimienta adobo, cu berdura fresco y e miho salsa di chimichurri den existencia, cual a disfruta di e combinacion cu un Don Melchor 2007.
Pa e pasaboca, un excelente semi-freddo di lúcuma, un fruta Chileno unico, manjar y meringues, cu red berry coulis, a smaak delicioso cu e Late Harvest Concha y Toro 2009.
E anochi memorabel na Hadicurari restaurant a wordo haci miho ainda danki na e servicio atento y Chef Ruth su comentario carismatico prome y despues di e cena, promoviendo su marca y su liñanan iconico cu ta score mas halto. E co-anfitrion di e anochi, Artista di Biña Clive Faustin, ta raporta cu e chef tin un historia sumamente largo como un Chef Internacional, y el a participa den varios evento bon conoci, incluyendo algun evento sumamente exitoso cu a tuma luga den pasado riba e isla.


text:
Oranjestad-Diabierna anochi den Ballroom di Marriot Stelaris Aruba a tuma lugar e anochi di Aruba su Premio Excelencia den Deporte pa e anja 2014. Cu un sala yen di atleta, famia y invitadonan special a celebra resultadonan di e mihor atletanan reconosi door di nan federación. Arubaanse Zwembond ta sumamente orguyoso di su atletanan cu a destaca anja pasa.
Pa e disciplina di Synchro AZB a nomina:
Categoria Atleta Prospecto: Sarah Silva Categoria Atleta te cu 13 anja: Vicotria Geurts Categoria Atleta 14-18 anja: Kyra Hoevertsz Categoria Atleta local di anja: Amanda Maduro Categoria Atleta Internacional di anja: Anouk Eman Categoria Atleta Equipo di anja: Senior Team CAC
Pa e disciplina di Landamento AZB a nomina:
Categoria Atleta Prospecto Femenino: Rebecca Maduro
Categoria Atleta Prospecto Masculino: Patrick Groters Categoria Atleta te cu 13 anja Femenino: Elisabeth Timmer
Categoria Atleta te cu 13 anja Masculino: Brandon Cheong Categoria Atleta 14-18 anja Femenino: Daniella van den Berg
Categoria Atleta 14-18 anja Masculino: Mikel Schreuders Categoria Atleta Internacional di anja: Jordy Groters
Durante e anochi Kyra Hoevertsz, Brandon Cheong, Rebecca Maduro y Patrick Groters a logra e honor di ricibi e premio pa nan categoría. Masha pabien di parti di AZB


text:
Dialuna atardi a cuminsa un buskeda relaciona cu un mucha perdi. Famia a publica riba Facebook cu un hobencita di ocho aña ta perdi for di 5:30 pm. Ultimo cu a mir’e ta den area di Cura Cabai 124 F, cerca di Wendy’s. A notifica polis di e caso pa cual a mobilisa diferente patrauya pa yuda busca e mucha.
Varios conoci di e famia a uni hunto y na pia tabata busca tur rond den bario pa e hobencita. Despues di mas o menos cuater ora a localisa e mucha na cas di bisiña. E mayornan tabata contento ora a topa cu e mucha. Polis a tuma tur informacion necesario pa documenta e caso aki.


text:
KRALENDIJK – Djaluna último, NGO Platform a organisá su promé reunion virtual.
Meta di e enkuentro aki tabata pa introdusí NGO Platform Bonaire su kordinadó di proyekto señora Enirahs Martina. Sra. Martina lo ta responsabel pa asistí NGOnan den skibimentu di petishon pa finansiamentu di proyektonan.
Enirahs Martina tin su mesun kompania yamá ERM Quality Services ku tin komo vishon “Desaroyo i kordinashon di proyektonan ku resultado tangibel i inkorporá un mentalidat nobo pa transformá i inspirá lidernan pa logra un desempeño/akshon di kalidat.”. Durante di e enkuentro 8 NGO a kompartí nan ideanan konkreto pa ku finansiamentu.
E siman binidero NGO Platform lo kuminsá ku e enkuentronan individual pa yuda e NGOnan aki skibi nan proyekto i entregá pa yega na finansiamentu di nan proyekto. Ademas di asistí NGOnan pa den skibimentu di nan petishon pa finansiamentu, NGO Platform lo stimulá NGOnan ehekutá proyektonan tambe konhuntamente.
Pa mas informashon relashoná ku e servisio aki por tuma kontakto ku Ximarella de Palm na telefon +599717-2366 òf via di email info@ngobonaire.org


text:
KvK ta para pa Kámara di Komèrsio i Indùstria; KvK ta un persona hurídiko segun derecho públiko (fundá konforme lei) i ta operá komo un órgano ku outoridat públiko independiente di gobièrnu (tantu lokal komo di Reino).
KvK tin algun tarea ku lei a stipulá (Lei di Kámaranan di Komèrsio BES). E tareanan mas importante ta:
- Maneho di e registro komersial di Boneiru (aki den tin tur empresa, persona hurídiko i sukursal notá ku ta establesé na Boneiru).
- Informá i konsehá gobièrnu riba tereno di desaroyo ekonómiko (tantu riba petishon komo no riba petishon).
- Representá tur empresa na Boneiru.
Prinsipalmente KvK ta hasi esfuerso pa mehorá e kondishonnan básiko pa hasi negoshi na Boneiru. Komo empresario riba diferente nivel bo ta haña konseho i informashon for di Kas Empresarial Boneiru (un inisiativa di KvK pa realisá un ‘one-stop-shop’ na Boneiru). Asina e Lokèt pa Empresa t’ei pa informashon tokante pèrmit komersial i bo por haña informashon i konseho dirigí di un di e konseheronan tokante tur loke tin di haber ku hasi negoshi na Boneiru. E intenshon ta ku Kas Empresarial ta bai trese vários asuntu tras di e mesun porta djadilanti, di manera ku empresarionan ta pèrdè menos tempu ora nan ta buska sierto informashon.
Na e momentunan aki tin 9 empleado ta traha na KvK i e direktiva ta konsistí di 5 persona. Huntu nos ta purba tradusí e tareanan legal mas tantu posibel den e retonan diario ku nos ta topa kuné na Boneiru. Spesialmente desaroyo ekonómiko di nos komunidat ku énfasis riba empresariado ta un reto kontínuo.
E direktiva di Kámara di Komèrsio ta konsisti di:
- Huub Groot (presidente)
- Leonard Domacasse (miembro)
- Robert Smaal (tesorero)
- Jeaniro Balentien (vice-presidente)


text:
Entrada hudisial ku tres detenshon.
WILLEMSTAD, Curacao — Djaluna 22 di yüni 2015, alrededor di 19.20’or, personal di Tim di Mantenshon di Òrdu Públiko a hasi un entrada hudisial den un kas na F.D. Rooseveltweg.
Na yegada di e Tim na e adrès nan a topa ku tres hòmber i un di nan a benta un saku afó na momentu ku e la mira polis.
Durante di investigashon den e saku polis a haña i konfiská:
30 paki konteniendo kokaina;
8 saku di plèstik konteniendo kokaina;
8 saku di plèstik konteniendo base;
6 saku di plèstik konteniendo mariwana.
Den e kas polis a haña i konfiská 2 saku di plèstik ku mariwana i un sigaria di mariwana.
Polis a detené e hòmbernan
- H.A. di 50 aña di edat, J.L. i 48 aña di edat, ámbos nasé na Kòrsou
- E.P. di 35 aña di edat nasé na Venezuela,
pa violashon di Lei di Opio.
A bai warda ku e sospechosonan unda a presentá nan dilanti di un fiskal ouksiliar ku a ordená enkarselamentu di H.A i E.P. pendiente di mas investigashon i libertat pa J.L. despues di interogashon.
###
Atrako na tereno di HCCC.
WILLEMSTAD, Curacao — Djaluna 22 di yüni 2015, alrededor di 04.45’or di mardugá Sentral di polis a haña notifikashon ku na e tereno di HCCC (kurá di raspa) na Berg Arrarat un atrako a tuma lugá.
For di un investigashon ku polis a realisá a resultá ku djis despues ku kran a kaba di trese algun skuter i motosaikel ku polis a konfiská durante di nan kontròlnan, kuater (4) hòmber a sorprendé e dos (2) bewakernan ku ta traha einan na momentu ku nan a kaba di drenta den nan ofisina.
E sospechosonan a menasá e bewakernan, buta nan drumi abou i mara nan. Nan a pidi e bewakernan pa yabi di e vehíkulonan ku tin pará riba e tereno i a kue un pikòp hilux blou.
Den dje nan a transportá 4 pa 5 skuter i a bai tambe ku 2 motosaikel for di e tereno. Personal di Slachtofferhulp a presentá na e sitio i a duna e víktimanan asistensia. Tim di Atrako ta kontinuá ku e investigashon.
###
Detenshon pa menasa i maltrato.
WILLEMSTAD, Curacao — Djasabra 20 di yüni 2015 alrededor di 13.55’or, unidat di Rio Canario a detené e hòmber I.P.G. nasé na Kòrsou di 42 aña di edat, en konekshon ku menasa i maltrato.
E detenshon a tuma lugá na riba Kaya Dr. Gungu Maal na altura di un mini market.
A present’é dilanti di un fiskal ouksiliar ku a ordená su enkarselamentu pendiente mas investigashon.
###
Dos entrada hudisial.
WILLEMSTAD, Curacao — Djabièrnè 19 di yüni 2015, alrededor di 05.30’or di mainta, Polis a tene entrada hudisial den dos (2) diferente kas respektivamente; Watakeliweg i Cocolodeweg. E entradanan aki ta relashoná ku ladronisianan kometé den diferente kas na diferente bario nan riba nos isla.
Durante di e entrada hudisial na e kas na Watakeliweg, Polis a haña un kantidat di artíkulo probablemente prosedente di ladronisia entre otro:
Motosaikel
Outo i diferente piesa di outo.
Polis a konfiská tur e artíkulonan aki i a detené na e kas e hòmber sospechoso:
J.T.W. nasé na Kòrsou di 22 aña di edat
.
Na e kas na Cocolodeweg durante di e kontròl e agentenan a haña aki tambe un kantidat grandi di artíkulo probablemente prosedente di ladronisia entre otro:
Un outo, Televishon Dvd, Kámara, Telefon i diferente oloshi.
Aki tambe polis a konfiská tur e artíkulonan i a detené un hòmber sospechoso:
C.A.C. nasé na Kòrsou di 22 aña di edat.

A presentá ámbos sospechoso dilanti di un fiskal ouksiliar i nan a keda enkarselá pendiente di mas investigashon.
Athunto: potrèt di algun artíkulonan konfiská


text:
NEW YORK (AP) — SEARS a logra un extension den su intento pa evita su desaparicion total. E accionista principal...Read more
Recientemente a introduci algun cambio importante den e leynan di BBO/BAVP y BAZV cu ta drenta na vigor dia 1...Read more
Turismo ta reforza e economia den e prome seis luna di 2018 Awe Banco Central di Aruba (BCA) ta publica...Read more
E CPI pa luna di October 2018 ta 122.02, loke ta representa un caida di 0.1% compara cu e indice...Read more
CARACAS, Venezuela- E pais Suramericano, Venezuela lo mantene su refinerianan Citgo na Merca, despues cu el a logra resolve un...Read more
OHIO, Merca- Al menos cinco planta di General Motors na Merca lo cera otro aña, den pleno guera di invoerrechten...Read more
VIENNA, Austria- OPEP ta planeando pa recorta e produccion di petroleo pa para e e caida di prijs di petroleo....Read more
WASHINGTON, Merca- E produccion petrolero Mericano a impulsa e mercado a pesar di e incertidumbre pa supuesto recortenan na caminda....Read more
LONDON, Gran Bretania - E futuro di petroleo Brent pa entrega na januari 2019 a baha bou di 65 dollar...Read more
CARACAS, Venezuela- E petrolero estatal Venezolano, PDVSA a manda un cargamento di crudo balor ana 35 miyon dollar como un...Read more
Expectativanan di un cambio geopolitico a impulsa bancoan central rond di mundo pa deshaci di e placa di papel berde....Read more
CARACAS, Venezuela - El vice- presidente encarga cu asuntonan di Economia pa Venezuela, Tareck El Aissami, a anuncia diamars cu...Read more
NUEVA YORK (AP) — Sears solicita amparo di Chapter 11 di bancarota. Esaki ta debi na e debenan grandi cu...Read more
Si Merca tin problema, e otro economianan di mundo tambe lo tin problema, segun e experto Jim Rogers ta sigura....Read more
NEW YORK, Merca- E promedio industrial Dow Jones a experimenta un caida di 831 punto diaranson, 10 di october. E...Read more
Issuance pursuant to the State Decree of September 25, 2018 no. 2 (AB 2018 no. 63), in implementation of article...Read more
BEIJING, China- A pesar di cu petroleo no ta inclui den e lista di productonan Mericano sanciona cu invoerrechten, e...Read more
Importacion y exportacion, segundo kwartaal 2018 Oficina Central di Estadistica ta presenta e resultadonan principal di e cifranan di importacion...Read more
E empresa estatal Brazilero Petroleo Brasileiro S.A. (Petrobras) diahuebs a anuncia cu el a yega na un acuerdo cu autoridadnan...Read more
E brote di e virus ta menasa e mercado di carni mas grandi na mundo cu perdidanan enorme. E propagacion...Read more


text:
CALIFORNIA, Merca- Mundo di RAP un biaha mas ta di luto. Diadomingo e rapero Mericano Nipsey Hussle (33) a muri...Read more
MADRID, Spaña- Na Madrid a tuma luga e caso di demanda presenta pa e cantante Cubano Liván Castellano Valdés, cu...Read more
SEOUL, Corea del Sur- E scandal a yega tambe na Jung Joon-Young, otro cantante cu lo wordo investiga pa difundi...Read more
Varios radio emisora di Canada y New Zealand a dicidi di no sigui toca musica di Michael Jackson despues di...Read more
SANTO DOMINGO/SAN JUAN- Polemica ta bek un biaha mas den e bida di Farruko. Recientemente a bira conoci cu e...Read more
CALIFORNIA, Merca- E actor Luke Perry, cu a haya fama y reconocimento pa su papel den e serie hubenil di...Read more
CIUDAD DE MEXICO- E actriz Argentinero Christian Bach a muri dia 26 di februario debi na un paro respiratorio, según...Read more
Diasabra anochi a drenta e tristo noticia cu e conocido locutor Sr. Ronald 'Ronnie' Manuela, miho conoci como 'Baba Charlie'...Read more
E legendario diseñado di moda, fotografo y estilista Aleman Karl Lagerfeld a fayece diamars na edad di 85 aña, e...Read more
Un cantidad di artistanan Latino tabata nomina den e e mihonan pa Latin Grammy 2019. Pero e nominacionnan no ta...Read more
WILLEMSTAD- Festival di Tumba Curacao 2019 tabata tin hopi ambiente manera semper. Diaranson anochi tur wowo tabata ariba e banda...Read more
E artista Colombiano Maluma a bishita e centro hospitalario infantil Baptist Health South Florida, unda cu el a haci donacion...Read more
Despues di un bunita recital diadomingo ultimo den “Concierto Dominical Donny Lacle”, e artista cantante ANGELA BAIDEZ conoci como Angela...Read more
Demi Lovato a delete su cuenta di Twitter pa un algo cu el a post durante Super Bowl. E cantante...Read more
FLORIDA, Merca - Despues di varios dia di misterio y sin sa e motibo pa cual e tabata den e...Read more
Diasabra anochi un harbor arena cu basta hende tanto den e seccion vip y general pa presencia e festival di...Read more
RIAD, Arabia Saudita - Un actuacion polemico door di e dj Hulandes Tiesto y e cantante Mariah Carey na Arabia...Read more
DJ Fernando Halman ta e ganado di e Pop Media Award di 2018. El a ricibi e premio na ESNS...Read more
CARACAS, Venezuela- Despues di un aña largo y duro, diahuebs anochi a celebra otro edicion di Miss Venezuela, caminda cu...Read more
Durante un rueda di prensa, e Festival di Dande 2018 a keda presenta oficialmente. Esaki a tuma lugar den e...Read more


text:
Schadefonds Geweldmisdrijven ta duna un pago di un solo bia na víktima ku leshonnan físiko òf síkiko grave. Ku esaki Schadefonds ke duna rekonosimentu for di gobièrnu i na nòmber di komunidat pa e inhustisia ku nan a pasa aden. Di e manera aki Schadefonds ta kontribuí na rekuperashon di konfiansa i satisfasé e sentido di hustisia na víktima i nan próhimo.
E informashon riba e wèpsait aki ta pa víktima di krímen violento kometé den Hulanda Karibense. Víktima di krímen violento kometé na Hulanda Oropeo nos ta referí na e wèpsait www.schadefonds.nl.
E organisashon Schadefonds Geweldsmisdrijven ta duna un pago di un solo bia na:
- víktima di krímen violento ku tin òf tabatin problemanan (leshon) físiko i/òf síkiko grave komo konsekuensia;
- pariente di un víktima ku a fayesé pa motibu di krímen violento òf pa motibu di un delito di morto pa kulpa;
- próhimo di víktima ku dor di e krímen violento tin problema (leshon) físiko i/òf sikológiko grave i permanente.
'Rekonosementu ta fortalesé. Komprometé huntu.'
Seis luna pasá mi tabata violentemente atraká.
Pa prosesá esaki, mi a buska ayudo dirigí.
Esaki tabata posibel danki na un kompensashon di Schadefonds.
Lokual ku a yudá mi durante mi aplikashon, ta ku mi a hasi denunsia.
No a haña outor di e delito nunka
pero tabata opvio ku mi leshon sikológiko ta resultado di e krímen violento.
Tin biaha Schadefonds ta kolekshoná informashon pa por evaluá e aplikashon.
Por ehèmpel serka polis, hues òf ministerio públiko.
Òf, ku mi aprobashon, serka mi provedor di kuido médiko.
Paso mi leshon mester ta hopi grave.
Si mi provedor di kuido médiko no tin sufisiente informashon
e ora ei spesialistanan médiko di Schadefonds lo evaluá e leshon segun datonan disponibel.
i Schadefonds lo determiná e kantidat di kompensashon ku mi tin derecho riba dje
Naturalmente ta usa e informashon solamente pa evaluá mi petishon.
E datonan pa mi petishon tabata rápidamente disponibel.
P’esei, mi a risibí mi kompensashon finansiero mas lihé ku mi a spera.
I awor, mi ta hopi mas mihó!
Bo mester di yudansa pa hasi e petishon?
Akudí na e Ofisina Yudansa pa Víktima


text:
ORANJESTAD: Recientemente un grupo di docente a bin cu e iniciativa pa haci un reecuentro pa celebra nan 20 aña den enseñansa. E anochi di celebracion a tuma luga na Marina Pirata Restauant. E grupo di ex studiantenan di IPA ta basta uni y semper a keda den contacto cu otro y/of hasta ta(bata) colega di trabou den varios ‘setting’ di enseñansa. E grupo akita e prome grupo grandi cu a cuminsa IPA na aña 1998 cu 3 klas di mas o menos 20 alumno. E tabata un grupo hopi varia di hoben y persona di mas edad cu a gradua na aña 2002.Minister Endy Croes a felicita e docentenan cu a celebra 20 aña cu nan a gradua y ta dedica na enseñansa.
Presente na e ocasion: Lila Bernabela, Nyree Hart, Karina Frank, Malise Leonora, Joseph Romero, Marjoerie v/d Biezen, Vanessa Rumnit, Juliska Kelly, Sharin Giel, Maritza Bareño, Debra Felix, Roosje Angela, Marise Maduro, Sheila Tromp, Marilyn Maduro, Dionne Tromp, Ingrid Lewis, Selma leo, Tasmin Kelly, Lisi Paris, Wendell Larmonie, Toni Dedier, Eduard Pieters, Iris Wever y Sue- Ann Ras.
Sheila Hunt, Agda Thijzen, Lucia Croes, Carla Geerman, Elda Geerman y Remy de Lange tambe a gradua na 2022 pero no tabata presente anochi aki.
Concluyendo Minister Endy Croes ta gradici e docentenan pa nan gran aporte y excelente trabou cu nan ta eherece cu hopiamor, dedicacon y profesionalismo na enseñansa di Aruba. Masha pabien!


text:
Shuatanari den divishon máksimo femenino a gana su promé wega den kampionato regular nobo di vòlibòl. Ela gana ku skor di 3-1 di Stakamahakchi. Den divishon máksimo maskulino Xaverianen a triunfá ku 3-0 riba Watakeli.
E direktiva nobo di Federashon Vòlibòl Kòrsou (FeVoKo) despues di un di dos aña pa motibu dje pandemia di Covid-19, a bolbe organisá e kampionato lokal. E apertura a tuma lugá ayera djadumingu 11 di sèptèmber den sala Errol Rooi di Sentro Deportivo Kòrsou (SDK) na Brievengat.
Un bon publika a haña kaminda pa e sala kubrí di SDK pa disfrutá dje apertura dje kampionato. E sake ofisial tabata na enkargo di minister Sithree van Heydoorn di Deporte. Despues tabatin dos wega den divishon máksimo.
Den klase femenino Shuatanari ta pika dilanti ganando e promé sèt 25 pa 7 di Stakamahakchi, ku sinembargo ta gana e di dos sèt 25 pa 21. Esei tabata tambe tur kos pa Stakamahakchi, pasobra Shuatanari a gana tantu e di tres komo e di kuater sèt ku respektivamente 25-13 i 26-24.
Den klase maskulino Xaverianen no a laga niun duda kua tim ta mas fuerte, aunke ku e bataya tabata hopi bringá. Ela superá Watakeli ku skornan pèrtá di 27-25, 26-24 i 25-21
Fotonan: Jacinto de Jesus


text:
IPE I HUIS VAN ASPORAAT TA SERA AKUERDO PA PREPARÁ I EMPLEÁ KUNUKERONAN MODÈRNO
IPE I HUIS VAN ASPORAAT TA SERA AKUERDO PA PREPARÁ I EMPLEÁ KUNUKERONAN MODÈRNO
Willemstad 11 di yuli 2022- Institute For Professional Excellence ( IPE) i Huis van Asporaat, den e kaso aki bou di e nòmber United States of the Caribbean (USC), a firma un akuerdo di koperashon bou di kua lo prepará i forma kunukeronan den teknologia modèrno di plantashon. 10 di e kursistanan lo tin e oportunidat pa haña trabou den Hòfi Mango unabes ku nan kaba e preparashon eksitosamente. IPE i USC di e forma aki ta kontribuí konkretamente na kuponan di trabou pa e kunukeronan ku dominá métodonan di plantashon modèrno, seguridat alimentisio riba nos isla i tambe redukshon di importashon di fruta i bèrdura for di kompanianan den eksterior. USC lo pone te ku dos hektar di tereno disponibel pa sostené e akuerdo di koperashon aki. IPE di su parti ta invertí den e formashon plùs lo krea e infrastruktura ku ta nesesario pa hasi e entrenamentu posibel.
IPE a bin ta invertí den formashon di kunukeronan ku ta dominá e diferente tipo di plantashonnan modèrno manera hydroponic, syntropic farming i otro tipo di plantashon modèrno. IPE a skohe pa sostené e esfuerso mayó di agrikultura na Kòrsou titulá ‘AgriKòrsou’ pa asina stimulá desaroyo real di agrikutura riba nos pais. USC tambe a uni na ‘AgriKòrsou’ pa di e forma aki kolaborá ku e diferente partidonan den e sektor di agrikultura na Kòrsou, huntu den un esfuerso. P’esei tambe USC a pone no ménos ku dos hektar di Hòfi Mango na disposishon di e proyekto aki.
IPE ta hasi bon uso di e sinergia, manera den e kaso aki ku USC, pa asina un grupo mas grandi den nos komunidat por probechá i prepará nan mes pa krea un bienestar atraves di e djòpnan nobo ku ta presentando nan mes. IPE ta ofresé programanan di rekapasitashon i optimalisashon di konosementu riba tur nivel pa optimalisá abilidatnan spesífiko importante ku ta yuda prepará e profeshonal pa e djòp di futuro. Pa mas informashon por manda un e-mail na info@ipe.cw.


text:
Pronóstiko di tempu pa Kòrsou i bisindario bálido te djarason mainta 06:00 o.l., 3 di ougùstùs 2022.
Pronóstiko
Pronóstiko di tempu pa Kòrsou i bisindario bálido te djarason mainta 06:00 o.l., 3 di ougùstùs 2022.
Kompilá: djamars 02 di ougùstùs 2022, 05:00 o.l. (09:00 UTC).
Tempu: Parsialmente nublá i prinsipalmente seku.
Temperatura máksimo lo alkansá 32ºC i temperatura mínimo 27ºC.
Solo ta sali 06:23 i ta baha 19:03 o.l.
Bientu: For di ost i moderá; forsa 4 te 5 (20 te 39 km/ora, 11 te 21 nudo). De bes en kuando bientu por ta fuerte te duru den ráfaga; forsa 6 te 7 (40 te 61 km/ora, 22 te 33 nudo).
Situashon general: Durante di próksimo 24 ora, kondishon atmosfériko ta bira gradualmente ménos faborabel pa desaroyo di nubianan di áwaseru segun un ola tropikal ta sigui move wèst i ta alehá for di nos region. Pa e motibu aki ta antisipá ku wer lo ta prinsipalmente seku riba nos isla.
Kondishon di laman: Moderá ku altura di olanan entre 1 i 2 meter (3 i 7 pia).
Sistemanan tropikal signifikante: Ningun
Fenómeno spesial: Ningun.
Perspektiva te djaweps mainta: Parsialmente nublá ku chèns pa un áwaseru lokal.
Meteorólogo: Abraham.


text:
E biaha aki nos lo dedica nos Historia di Aruba na algo cu a pasa na November 1934 y cu durante añanan a haya hopi atencion. Entre otro tin un buki skirbi over di esaki y tambe pelicula lo a wordo traha.
San Nicolas: Na cuminsamento di november 1934, a yega na waf di San Nicolas (LAGO), a yega un boto y abordo di e boto tabata tin 10 homber. E tempo aya no tabata tin tanto control y mucho menos bon contacto cu otro paisnan.
E 10 personanan aki despues di yega tera, a bisa esnan na San Nicolas cu nan tur ta fugitivo y cu nan a huy for di Isla del Diablo/ Devil’s Island cu tabata un di e prisonnan di maximo seguridad y caminda hopi barbaridad y crueldad tabata sosode.
Devils Island (Île du Diable) tabata un prison conoci pa tortura prisoneronan cruelmente y cosnan barbaro tabata sosode. Devil’s Island ta un isla cu ta pertenece na French Guyana. E prison a opera pa mas di 100 aña di 1852 pa 1953. Mayoria di prisoneronan no tabata sobrevivi nan castigo y maltratonan severo, tambe e clima cayente tabata hunga un rol. Como 40% di e prisoneronan no tabata sobrevivi nan prome aña encarcela y 75% no ta sobrevivi e castigo di prison cu a wordo dicta na nan.
E hombernan tabata di entre 30 pa 42 aña di edad, nan tabata sentecia na castigonan di prison variando di 8 luna y 17 aña. E fugitivo mas bieu a wordo sentencia na 17 aña di prison y e ta un persona cu a huy como ocho biaha for di Devils Island. Durante un di su escapenan e la logra keda 1 aña den libertad, esaki tabata na Caracas, Venezuela. Despues e la wordo deteni y manda bek French Guyana. Un otro biaha e la huy y a logra yega Brazil, caminda e la keda dos aña den libertad, prome cu e la wordo poni riba boto y manda bek pa Devil’s Island. E tempo ey e tabata tin 32 aña, e tabata casa pero no tabata tin yiu. Asina aki e la keda huy cu e esperansa cu un dia e lo logra yega un caminda, unda e lo wordo acepta y lo por biba den pleno libertad.
E fugitivonan a conta cu nan tabata tin como 4 luna hopi horibel tras di lomba, cu desde cu nan a huy for di e prison , nan tabata unicamente tratando di yega na un luga caminda nan por ta hende liber bek. Dianan di martirio y sufrimento nan a pasa aden. E fugitivonan a bisa cu nan a bin for di Corsou, unda nan a wordo auxilia cu cuminda y awa pa nan por a sigui nan biahe, pa motibo cu Gobierno di Corsou no a permiti nan di keda definitivamente na Corsou y nan a hayanan obliga di sigui nan biahe.
Segun e fugitivonan, nan a cuminsa nan biahe for di British Guyana despues cu nan a huy den diferente grupo di fugitivo, despues e 10 fugitivonan aki a join otro, tabata trata di 7 Frances, dos Belgo y un Italiano.
Hunto nan a sali enbusca di nan libertad, cu tanto nan tabata anhela. Prome cu nan a cuminsa nan biahe nan tabata spaar y recoge locual tabata na nan alcanse y asina nan a logra yega na un boto di bela chikito pa nan por a sigui nan biahe.
Na British Guyana nan a wordo prove’e cu provision y poni riba e boto cu destino Haiti, pero como cu niun di 10 no tabata sa kiko ta nabega. Nan a pasa como 12 dia basta turbolento riba lama, prome cu nan a dal cu nan boto na e Costa di Corsou, cu consecuencia cu nan boto a kibra.
Na Corsou nan a haya un otro boto y yena cu provision pa nan sigui nan biahe, e biaha aki nan a cambia nan destino, nan a dicidi di bay rumbo Colombia. E prome anochi riba lama tabata tin basta biento fuerte, esaki a causa cu e mast principal di e boto a kibra, mesora nan a trata na yega e waf di mas cerca cu tabata esun di San Nicolas.
Na Aruba nan a wordo calurosamente ricibi, e empleadonan di L.A.G.O. di e tempo ey a yuda e 10 fugitivonan, nan boto a wordo repara y gestock cu cuminda, awa etc. pa nan por sigui cu nan biahe, esaki algun dia despues cu nan a yega Aruba.
E boto di loods a acompañanan pa sali for di waf, pero saliendo for di e waf di San Nicolas nan boto a bolter, e boto di loods cu tabata hopi cerca mesora a rescatanan y a trecenan tera bek, pero lamentabelmente nan a perde tur cos.
Despues un biaha mas nan a wordo ayuda cu provision, awa, gasolin y un compas etc. E empleadonan di Lago a colecta placa como 700 dollar pa a yudanan cumpra un boto cu su motor y bela, pa asina algun dia despues nan por a sigui cu nan biahe cu exito.
Durante cu nan tabata rumbo Colombia, Coastguard a para nan pero danki na un documento oficial cu nan a ricibi di Aruba, nan por a sigui nan biahe sin problema, cu destino final Colombia.
Na final nan a logra yega nan destino, cu tabata Santa Martha Colombia. Na yegada e 10 fugitivonan a split, 7 di nan no a keda na e costa y opta pa bay mas leu den di pais. Tres a bay Baranquilla, e tresnan aki a wordo deteni y nan tabata wardando pa regla nan papelnan pa asina nan por a keda Colombia. Na Colombia por fin nan lo a haya e libertad cu tanto nan tabata anhela y di no a wordo manda bek Devils Island.


text:
Orashon djasabra 18 di mart 2017
Orashon djasabra 18 di mart 2017
Tur kobradó di belasting i otro pekadó tabata bini serka djE pa skucha su palabranan. Ma e fariseonan i e dòktornan di lei tabata murmurá i bisa: ‘E hòmber akí ta risibí pekadó i e ta kome huntu ku nan tambe!’ E ora ei Hesus a konta nan e siguiente historia: ‘Tabatin un tata ku dos yu hòmber. E yu di mas chikí a bis’é: “Tata, duna mi e parti di propiedat ku ta toka mi.” E tata a parti su propiedat entre e dos yunan. No muchu tempu despues, e yu di mas chikí a bai un tera leu ku tur loke e tabatin, kaminda el a dispidí tur kos hibando un bida parotin. Ora el a keda planbarí, hamber grandi a kuminsá reina den e pais ei i e tambe tabata pasa nesesidat. El a dualu rònt te dia el a drenta servisio serka un di e habitantenan di e pais, ku a mand’é kunuku bai kuida porko. E tabatin mashá gana di yena su barika ku e kaskanan ku e porkonan tabata kome, ma niun hende no tabata dun’é nada. E ora ei, el a bini bei i bisa: “Hopi trahadó di mi tata tin kuminda na abundansia, anto ami ta muri di hamber aki! Mi ta bai bèk serka mi tata, i mi ta bis’é: Tata, mi a peka kontra Dios i kontra bo. Mi no ta digno mas di ta bo yu; trata mi manera un di bo trahadónan.” El a lanta bai serka su tata. Su tata a mir’é ta bini djaleu; el a haña duele di dje. E tata a kore bai serka dje, bras’é i sunch’e. E yu a bisa su tata: “Tata, mi a peka kontra Dios i kontra bo. Mi no ta digno mas di ta bo yu.” Ma e tata a bisa su kriánan: “Hasi lihé, trese e mantel di mas bunita i bistiéle, pone un renchi na su dede i sapatu na su pia. Buska e bisé gòrdá, mat’é i laga nos kome i selebrá. Pasobra e yu di mi akí tabata morto i awor e ta bibu atrobe; e tabata pèrdí i awor a hañ’é bèk!” I fiesta a kuminsá! Pero e yu mayó tabata den kunuku ainda i ora el a yega serka di kas, el a tende muzik i baliamentu. El a yama un dje kriánan i puntr’é ta kiko tabata sosodé. E kriá a kontest’é: “Bo ruman hòmber a bini bèk i bo tata a laga mata e bisé gòrdá pasobra el a haña su yu sano i salvo bèk.” E ora ei e ruman mayó a rabia i nenga di bai paden. Su tata a bini pafó bin rog’é pa e drenta. El a kontestá su tata: “Tende un kos aki, mi a sirbi bo pa hopi aña; nunka mi no a desobedesé niun òrdu di bo! Ma ni un chubatu chikí bo no a yega di duna mi pa mi selebrá ku mi amigunan. Ma ora e yu di bo ei, ku a malgastá bo poseshon ku muhé di bida a bini bèk, bo a laga mata e bisé gòrdá p’e!” E tata a bis’é: “Mi yu, abo semper ta serka mi i tur loke mi tin ta di bo. Ta bon pa selebrá i bira kontentu, pasobra e ruman di bo akí tabata morto i awor e ta bibu atrobe; e tabata pèrdí i a hañ’é bèk.” ’
Lukas 15:1-3, 11-32


text:
AHATA ta mira e casonan di COVID a subi atrobe den ultimo dianan y e indicacion cu Aruba ta experienciando comienso di un ola nobo. Mientrastanto fiestanan di Pasco y Aña Nobo ta dilanti porta y cantidad di bishitantenan y famia di residente ta yegando Aruba pa vacacion. AHATA ta preocupa cu na Januari 2022 Aruba lo ta na nivel 4 di alerta di CDC atrobe, causando un impacto negativo riba nos economia y comunidad.
Aña pasa nos a experiencia e efecto di e temporada na Januari, ora cu CDC na Merca a hisa e nivel di alerta di biahe pa Aruba pa motibo di e cantidad di casonan nobo cu Aruba a registra. Consecuencia tabata un cantidad di cancelacion di turista. Menos turista kiermen menos actividad economico pa genera entrada pa nos tur na Aruba.
Mientras cu Aruba tin un bon programa di vacuna, e sistema estricto cu CDC ta usa pa su alerta di biahe ta basa riba cantidad di caso nobo, y no tin relacion cu severidad di e casonan. Cu e patronchi actual di casonan nobo y un posibel escalacion di caso despues di temporada di fiesta, Aruba tin e peliger di ricibi nivel 4 di alerta atrobe na Januari. Un nivel di alerta 4 ta causa perdida grandi di reservacion di turista na hotel, cas y apartamento. Ademas nos por perde vuelonan cu ta planea pa bin Aruba di Merca. Cu menos turista tin menos entrada pa Aruba su comunidad.
AHATA ta realisa cu tin hopi diferencia di opinion den comercio relaciona cu medida pa mitiga cantidad di caso di COVID, pero ta enfatisa cu ta importante pa proteha nos economia pa e lunanan di high season (Januari y Februari) y no pensa riba Pasco y Aña Nobo so.
Pa tal motibo AHATA ta spera cu Aruba lo mantene y introduci medidanan cu ta yuda mitiga un ola di COVID, por ehempel: restriccion di cantidad di persona na encuentro social, exigi vacuna of test pa encuentro social, y rekesito pa ta sinta na mesa den establecimiento. Tur medida mester ta acompaña pa control di autoridad. AHATA ta pidi Aruba su Crisis Team y autoridadnan pa tuma decisionnan necesario pa proteha economia den prome kwartaal di 2022 pa por garantisa continuacion di recuperacion, entrada pa nos comunidad, y entrada pa nos gobierno. Mientrastanto, AHATA ta apoya escalacion di programa di vacuna y booster, y ta pidi nos comunidad pa sigui cuida nan mes y nan sernan keri.
FIN
Posted on Dec 20, 2021


text:
Na aña 1910 un diseñador y arkitecto Frances a diseña e interesante diseño di e faro di concret di California na Aruba cu ta keda na Hudishibana. Construccion a cuminsa na aña 1914 y a tuma dos aña pa termina. Nan a usa blokki di piedra grandi cu tabatin rond di e area y tambe kalki y cement y e toke final di e parti conico, blancha blanco mescla cu aloe, kalki y colorido. E punto mas halto di e faro ta 100 pia y e punto aki tabata traha di metal cu nan tabata kier pa asina e top lombra ora cu e solo dal su briyo riba e paisahe.
E faro a wordo traha riba un pida tereno plat entre 1914 y 1916 yama Hudishibana, un nomber di Indjan. E construccion tabata bou direccion di personanan di Hulanda y Corsou. Entre otro, Cola de Bruyn (Carpinte); Cola van Leeuwen (Metsla) y Victor Wawoe (Metsla). Tambe a bin acerca, Johannes (Janchi) Wolff. Pa e lus a encarga un lampi di gas na Francia, pero debi na e Di Prome Guera Mundial, a tarda hopi pa entrega esaki. E compania cu mester a entrega tabata “Barbier, Benard & Turenne” (Parijs; Dessin No. 151032, Phare d’Aruba N.W. Punt – Ensemble). Cu e entrego aki e sistema mester a permiti cu e lus por wordo gedraai door di un pomp manual di combestibel. E draaimento di e lus a bira uno hopi ingenio. Asina e lus por a duna bastante claridad henter anochi. Tambe mainta e cuidado di e faro por a bin controla e funcionamento di e lus. Na aña 1918 e lus a bira operacional pa prome bes na e faro di trinta meter halto. Seis bes pa minuut un señal di lus cu intermedio di dies seconde. E prome cuidado di e faro tabata Jacob Jacobs di Corsou. El a siña hopi for di e faro di Klein Corsou.
Dia 3 di januari 1921 e director suplente di Obranan Publico a skirbi un carta na e gezaghebber: “Mi ta tuma e oportunidad aki pa informa cu e cuidado di e faro nobo na e parti noordwest di Aruba, J. L. Jacobs cu e viahe aki ta bay. Algun necesidad manera combestibel, swavel, alcohol, parafina, glicerina, dos evaporador, un hempchi, un stoffer, un prullenbak, dos bateria, un sambechi, cinco meter di catuna, un habon, acido hidroclorico, y algun solder, cu mi a bisa Sr. Jacobs cu e mester pa eherce su trabou.
Archivo Nacional ta warda un reportahe skirbi na man di Jacobs di e luna di april di e aña ey. “E aparato di lus, di orario, mashin di rotacion, e faro y edificio ta na ordo. E lus a draai bon y duna bon claridad. Tin un scarcedad di awa, pasobra e regenbak no tin awa. Aruba 1 di mei 1921, e cuidado di e faro, J. L. Jacobs” E cuidadonan di e faro ta traha warda. E cas di cuidado na parti west zuidwest di e faro cu tabata pertenece na e faro tabata un edificio traha pa dos biba. Na parti zuid tabatin un trapi largo pa e direccion di e cas. E cas aki a wordo converti den un edificio grandi. E faro tambe a wordo converti den un contexto historico cu e rampa di SS California den un navigacion intensivo for di e tempo bon di e refinerianan. E faro aki tambe tabata pertenece na banda di e reconocemento di Aruba.
E faro aki a cende un lampi den un linea di aproximadamente trinta meter. E construccion di stal pa e lampi, spielnan tabatin mas o menos cincuenta pia halto. Den e period di 1965-1970 tabata usa gas acetylin y entre 1969-1970 a cambia pa coriente pa e lampi, unda a modernisa e mecanismo. Na e parti abou na e trapi tin algun coneccionnan di e botternan di gas di e tempo cu tabata usa gas acetylin.
E nomber di e faro a bini di un barco di palo cu yama SS California cu a naufraga y sink y ta drumi den fondo di lama na 40 pia di awa cerca di tera. Rondona di e faro ta hopi interesante y yena cu paisahe di piedra, duinnan di santo blanco cu ta hopi popular pa hobennan bay surf rond di e faro. E ta hopi pret y popular cu bo mester djis tin un carson fuerte of jeans y bin abou di e duinnan con cu bo kier. E faro di Aruba ta un di e bistanan di mas interesante riba e isla. E ta keda cerca di e beach di Arashi.
E faro a wordo traha pa avisa barconan cu nan ta cerca di e costa di Caribe, e monumento aki ta duna bo un bista den e historia y un di e bistanan mas atractivo di e beyesa di nos isla. E faro ta para eynan como un simbolo di e ruina di e barco di stoom yama S.S. California cu a naufraga den mei anochi di 23 di September 1891 na e costa noordwest di Aruba. For di e tempo ey ta para den e olanan di lama. E barco aki tabatin e custumber di trece fruta for di Sur America pa Aruba. E biaha aki e tabata bini for di Liverpool yen di mercancia manera paña, provisionnan y muebles. E anochi ey e tripulacion tabatin un fiesta grandi abordo, y nan tabata mas preocupa riba e carga di e barco y tabata benta carga di e barco den lama pa asina nan por bende nan na Playa, por lo menos asina nan a conta. Otro storia ta bisa cu e motibo tabata pa e barco no sink. Segun esakinan tabata spula na tera, nan tabata wordo piki door di localnan pa ser bendi den Mercado.
Dos agente policial for di Corsou a wordo yama pa Aruba pa bin preveni e localnan sigui piki e articulonan cu tabata spula na tera. Sigueindo pa e parti nort di e isla, e dos polisnan tabata stop y puntra direccion di un luga cu yama California. Nan no tabata na haltura cu California tabata un barco, nan ordo tabata simplemente pa yuda polisnan local. E localnan tabata hari con e polisnan tabata rondia un “luga” cu ningun hende a yega di tende di dje. Asina e faro aki a haya e nomber di California y tambe e duinnan popularmente a wordo yama Duinnan di Californa.
Hopi di e articulonan cu a daña door di e awa di lama, a wordo “afgekeurd” y a ser bendi na un prijs barata na mercado y otronan. E tempo ey no tabatin e abundancia manera actualmente y e muchanan cu tabata bay scol, tabata asina contento cu nan bistirnan cu nan tabata yama “cosnan gesink”. Nan tabatin un sonrisa riba nan cara.
E barco ta rondona di formacionnan grandi coral y un abundancia di piscanan tropical. Awo e unico obheto cu a keda ta un bloki di motor y un anker.
Mescos cu e sitionan di Boca di Andicuri, Brug Natural, no ta consehabel pa sambuyadonan nobato trata di sambuya den e area aki pa motibo di coriente fuerte y lama bruto, aunke e ta recomenda pa solamente pa sambuyadonan cu experticio. Fotografonan cu sa sambuya den e area aki, ta bin cu potretnan di color di spons, mata y coralnan grandi. Tribon tin bes por wordo mira den e area, pero yacupeper y picuda ta mas frecuenta. Awo e unico obheto cu a keda di e barco ta uin bloke di motor y un anker.
Sambuyadonan nobato ta haya e beach di Arashi mas sigur y lama mas calma Den e area aki antes tabatin dos avion bou awa, un Lockheed Lonestar chikto cu a disintegra y un avion di dos motor, un Beechcraft, miho conoci como “Avion di Arashi”, ta sinta den un profundidad di 30 pia di awa. E avion a deteriora cu tempo. Coralnan y matanan ta crece rond di dje, haciendo asina un luga permanente di robekki hambra y otro piscanan masha colorido y tambe rond di e cockpit di e avion, unda congla ta tuma refugio durante dia. Aki tambe mester tene precaucion pa motibo cu si bo bay den hopi profundidad, bo por topa cu tribon di martiu bastante grandi.
Cu un mirada riba horizonte di lama, e faro bieu aki ta traha di piedra y awo ta conoci como un sitio di paisahe mas popular di Aruba. Rond di e faro bo ta haya e cancha di golf yama Tierra del Sol. Fuera di tin beachnan di santo blanco unda bo por landa den awanan tropical of tuma un baño di solo. E area unda e faro ta situa ta conoci como Hudishibana, unda bo por surf riba e duinnan. Rond di e faro bo ta haya restaurantnan unda bo por refresca bo mes. Restaurant Italiano eymes na skina cu un terasa unda bo por gosa di un bahada di solo masha bunita.
Na varios ocasion mi por a lesa cu e ruina aki ta di e tankero Californian, un Leyland Liner, di 447 pia cu tabata relaciona cu e disaster di e barco crusero RMS Titanic. Esaki por ta logico pa motibo cu den Naval Mericano tabatin cinco barco nombra na honor di e di 31 estado Mericano, esta California. Californian (riba e potret ilustra), tabata basta cerca di Titanic, cu tambe inicialmente a encontra nan mes cu ijs riba awa y mester a kita rapidamente pa uno y alabes para e barco mesora door cu nan tabata den un masa di ijs riba awa. Ora cu nan a ripara cu Titanic tabata biniendo den e masa di ijs aki, nan a avisa Titanic di tres ijs grandi cu tabata sali riba awa pero e operador na radio di Titanic no a contesta. Despues cu Titanic a dal e ijs y tabata den problema, ta ser bisa cu Caiifornian a ricibi, pero no a responde na e señal di S.O.S. di Titanic. Titanic ta dal riba un di ijsnan y ta sink, unda 1517 pasehero di un total di 2223 a perde nan bida, incluiendo algun miembro di tripulacion. E disaster teribel aki a wordo considera e tragedia maritimo di mas grandi durante un tempo pacifico comercial den historia moderno. Asina ta e tankero aki, Californian no mester wordo confundi cu e ruina di SS California, cu a naufraga y sink na Aruba. E tanker Californian mes a wordo torpedea dia 9 di November 1915, pa e submarino Aleman U-35, 61 miya for di Cabo Matapan, Grecia.
Actualmente, e restaurant aki ta un di e miho restaurantnan Italiano na Aruba, sin duda. La Trattoria El Faro Blanco perfectamente situa riba un sero na Hudishibana. Mas ainda na e pia di Aruba su Faro di California.
Un restaurant autentico Italiano cu hopi aña di experiencia, un reputacion di excelencia, bistanan increibel, servicio unico, rondona di naturalesa y historia cu e ta ofrece ta haci e restaurant mas popular entre bishitantenan y localnan.
Un bista for di e terasa y bar, e bahamento di solo y bistanan riba Aruba ta crea un variacion di color yena cu un energia asombroso pa celebracionnan, reunionnan familiar, matrimonio, cenanan romantico. Antes e tabata un cas tipico Arubano.
Antes un di e maneranan cu bo por a subi na e compleho aki tabata via e trapi largo pazuid di unda e cas tabata. Awo tin caminda di asphalt cu ta pasa rond cu bo auto y yega trankilmente na e faro y e restaurant. Bo por te hasta sinta trankil den bo auto y gosa di un bista y panorama maraviyoso di nos beachnan y hotelnan specialmente cu bahada di solo.
Mi no por termina e storia aki sin splica di unda e nomber Hudishibana a bini. E nomber aki ta un nomber Indjan di e tribu Arawak. Esaki tabata Tempo Pre-Columbia (1150-1500), tempo e Indjannan a biba rond di nos islanan. Asina nos conoce hopi nomber cu e Indjannan a laga atras.
Hudishibana ta e nomber di un terasa, un tereno plat di kalki di mas o menso 23 meter halto na e punto noordwest di nos isla. Riba e terasa aki ta pará e faro y un cancha di golf. Hudishi-bana – juri, hudi ta nifica biento y bana ta nifica hancho y liso. Esey kier meen cu Hudishibana ta un plateau, terasa, un tereno liso cu hopi biento.
Dufi Kock
Escritor y Historiado


text:
DAICY-J ta estrena piesa nobo titula "Mi tambe ta hende"
Desiree Janga, miho konosí komo DAICY- J, a lansa ‘Mi tambe ta hende’, na honor di e producer Dorisello ‘Chello’ Ignacio konosí komo Ultrabeatz. Den pasado Ultrabeatz a hasi furor den farándula ku produkshonnan pa entro otro: Caliber, Edsel Juliette, Fransico Pena Y La Banda, Black Joker, Teddo Juice I JR Manuel. E meta di e produkshon aki for di inisio tabata pa Ultrabeatz keda zona i bin bèk ku mas produkshon. Despues di lunas di preparashon Ultrabeatz tabata bezig ku e fase final di e produkshon aki, pero lamentablemente e no por a kaba ku e produkshon pa motibu ku el a fayesé na sèptèmber 2021. Sinembargo e tim di músiko embolbí a disidí pa kumpli ku e deseo di Chelo di saka e piesa pa Ultrabeatz por keda zona.
Despues di ‘Mi Ke Mas’ i ‘Como duele enamorarse’, DAICY- Jta traha huntu ku Ultrabeatz pa e produkshon aki. Mi tambe ta hende ta un tremendo komposishon di TM tonchi Martis. A skohe pa saka e piesa den e forma original. Ultrabeatz ta e producer i mixing engineer di ‘Mi tambe ta hende’.


text:
Diadomingo marduga, un poco pasa di 12:30 am un incidente a tuma luga den cua un solo auto tabata envolvi. Riba e caminda di Nelson Oduber un auto colo blanco marca Nissan modelo Fuga su tirenan a slip pa un motibo of otro locual a pone cu e chauffeur a perde control di a evehiculo y a bay dal den un pal’i luz. Consecuencia di esaki tabata cu a laga parti di e area sin coriente pa un rato.
Polis a presenta na sitio p’asina tuma dato di e suceso. Tambe a yama Elmar pa nan por haci reparacion rib’e pal’i luz y pone coriente bek.


text:
ORANJESTAD, 20 april 2021
Den marco di nos Campaña Nacional di Vacunacion, Diasabra y Diadomingo awo dia 24 y 25 di april, Aruba lo realisa su prome VACUNATHON!
E meta di e dos dianan aki ta pa logra vacuna 10 mil ciudadano contra COVID-19. Vacunacion ta un acto di solidaridad y reponsabilidad conhunto. Niun hende por keda atras! Tur persona mester wordo proteha, sea door di tuma e vacuna nan mes of door di e comunidad ora di logra e inmunidad colectivo.
Bo no a vacuna ainda? Acudi na e Marathon di Vacunacion, dia 24 of 25 di april na Teresita Center na San Nicolas, Centro Libertador Betico Croes, Don Bosco Club na Noord of Ritz-Carlton hotel for di 9or am pa 4or pm 'NON STOP'.
Nos ta warda bo cu bo carchi di AZV!
* E Vacunathon ta unicamente pa aplicacion di e prome dosis di e vacuna.


text:
Minister di Turismo y Salud Publico sr. Dangui Oduber ta informa riba locual ta e cifranan di turismo pa cu e luna di augustus 2022 cu a wordo presenta pa Aruba Tourism Authority (ATA). Un biaha mas den luna di augustus 2022 e cifranan a surpasa e nivelnan di mesun luna di aña 2019. Nos turismo ta sigui crece y recupera, semper despues di temporada dificil ta sigui mihor temponan.
Den luna di augustus 2022 Aruba a ricibi un total di 100,770 bishitante via nos aeropuerto y esaki ta un recuperacion di 105% si compare cu augustus di 2019 unda cu Aruba a ricibi 96,100 bishitante. Locual a resalta un bes mas den e raportahe ta e recuperacion di nos mercado mas importante cu ta Estados Unidos cu a registra 110% di recuperacion den luna di augustus 2022.
E maneho di Minister di Turismo sr. Dangui Oduber ta dunando su resultado y esaki por mire den e cantidad di turistanan cu ta yega nos isla tur dia. Esaki ta bira di 5 luna consecutivo cu e recuperacion ta surpasa nivelnan di aña 2019.
Minister Oduber ta hiba un maneho unda tin un bon cooperacion cu tur e partnernan den e sector turistico. Un danki na tur e partnernan y sigur tur esnan cu ta labora den e industria cu ta brinda e tremendo servicio. Minister Dangui Oduber ta bay sigui enfoca riba e crecemento di Aruba su turismo den cuadro di e aña di recuperacion pa asina mantene e trend aki.
Turismo ta keda e driver principal di nos economia.


text:
Minister Maduro di Finansa ta splica e efecto di COVID riba finansa publico di Aruba:
E pandemia di COVID a afecta Aruba su economia y nos finansa publico. Pa surpasa e pandemia, Aruba a fia placa di Hulanda. A traha un debe di 1482 miyon florin. Den e articulo aki Minister Maduro di Finansa ta splica y ilustra na unda e placa di e debe aki a bay.
Hende sin entrada y comercio a haya placa
E debe cu a wordo traha den e pandemia a bay pa yuda esnan cu a keda sin entrada, pa yuda comercio wanta cupo di trabou y pa yuda compania chikito y mediano cubri gasto di operacion. Gobierno a brinda 715 miyon florin na sosten financiero di cual 79 miyon florin a bay na FASE pa brinda esnan cu a keda sin entrada un yudansa pa por a come y bebe durante e pandemia. Companianan chikito y mediano a haya 4000 florin tur kwartaal pa por a cubri gastonan operacional. Banda di esaki Gobiernio a yuda comercio tene cupo di trabou door di ofrece 415 miyon florin na subsidio di salario. Sin e yudansa aki Aruba lo a conoce caos unda hende lo a sufri di hamber, companianan lo a bay failiet y economia lo a kibra.
Placa a bay pa tene fondo di SVB y AZV stabil
Gobierno a fia placa tambe pa yuda tene e fondo social di SVB y esun di salubridad AZV stabil. Mester a sigura cu nos grandinan por a keda conta cu nan entrada y mester a evita cu e fondo di salubridad por a keda mas afecta door di e pandemia. Tur dos fondo a keda afecta ora cu cupo di trabou a bay perdi, y pesey Gobierno mester a percura pa yena e deficit cu a resulta door di falta di entrada.
Cubri entrada di Gobierno cu a cay atras cu 834 miyon florin
Banda di e yudansa brinda na esnan sin entrada, na comercio y na e fondonan di AZV y SVB, e debe a cubri e entrada di Gobierno cu a cay atras ora cu 1/3 parti di nos economia a bay perdi door di medida pa contene e contagio di COVID. E entrada di Gobierno a cay atras cu 834 miyon florin. Den aña 2020 e perdida tabata 352 miyon florin, den aña 2021 e tabata 334 miyon florin y den aña 2022 e perdida tabata 149 miyon florin. Pa por a sigura cu Pueblo por a keda ricibi e nivel di servicio di Gobierno mester a percura pa cubri e entrada perdi.
E debe a bay pa cubri necesidad y no luho
Prome cu e pandemia Aruba tabata tin un debe grandi caba cu tabata core den 4000 miyon florin. Te cu aña 2009 e debe acumula den 27 aña tabata core den 2000 miyon florin y despues den un periodo di apenas 4 aña ta wordo redobla. E tempo eynan no tabata tin pandemia pues ta debe cu a wordo crea ta haci intencionalmente y no pa necesidad. Den pandemia a fia placa, traha debe pa por a cubri necesidad di un Pueblo y no pa luho. Pa e debate publico riba ken a traha debe ta importante pa haci e distincion aki.


text:
De repente a resulta cu nos tin algo cu yama Caya Grandi. Si no ta pasobra nos Promer Ministro siman cu a caba a dedica atencion na e asunto aki, e por a keda den scuridad pa basta tempo ainda. Pero… ta recta final di campaña y ta di aprecia cu toch a haya tempo pa e zona comercial aki, cu tin varios aña ta sclama pa un solucion. Ta di spera si cu ora campaña ta tras di lomba, no tarda añanan largo atrobe pa bin cu atencion pa e area aki.
Esey ta zona manera critica y e ta tambe. Por acusa e gobierno(nan) di e partido grandi den gobierno di hopi cos, pero no cu nan a yega di dedica atencion genuino na Caya Grandi, y e periodo di gobernacion cu ta culminando awor no ta un excepcion. No cu e rival grandi a logra tanto tempo nan tabata goberna, aunke nan a gasta hopi mas placa na e proyecto aki, incluyendo e tram cu no a resulta den loke a kere cu e lo tabata. E problema fundamental den e caso Caya Grandi no tin tanto di haci cu entusiasmo pa logra algo sustancial den e area aki, sino cu atrobe gobierno di Aruba ta faya grandemente den concebi y planifica algo realistico y practico pa e zona comercial aki. Y esey no ta un problema di actualidad so, sino cu e ta bay back varios decada, unda un decision robez tabata sigui otro, y a pone nos na unda nos ta awe.
Pa cuminza, ora bo kier planifica bo mester sinta pensa kico bo kier. Esey bo no mester hacie bo so pasobra bo no ta yega leu. Di mes cu nos gobernacion en general ta carece di experto den planificacion urbano y si nan mester contrata nan mes, nan voz ta bay perdi den e cacofonia di e teamnan di ‘hende di confianza’ cu hopi biaha ta sobrecompensa loke nan no tin na experticio cu lanza idea di cual bo no sa di unda nan a saca nan. Nos no ta bisa esaki pa desacredita e actual gobierno, pasobra exactamente e mesun critica di nos banda tabatin pa e actuacion di gobierno anterior, cu tabata core tras di nan mes ideanan idiota y tabata ignora opinion di loke nan ta yama ‘stakeholders’ ora ta conveni, pero ora realmente mester, nan no ta scucha. Esey a hinca nos cu e problema di e tram cu ta acapara gran parti di e caya, cu no ta asina hancho, unda e tram ta impedi tur idea cu tabatin pa construi un ambiente mixto, unda comercio y horeca por a ser combina. Cu e tram e caya ta keda condena di ta un tunel largo, sin ‘oversight’ y sin lugar di interes manera plaza cu ta kibra e monotonia di e caya.
Banda di tur esaki mester tuma na cuenta cu bo no por planifica algo drechi si bo no tin un plan total di desaroyo ocomercial sano. Loke nos ta mira ta cu gobierno(nan) ta trata di cumpli cu tur hende cu ta desea di inverti den espacio comercial, loke a hiba na henter e desaroyo dilanti e hotelnan, loke tabatin su consecuencia pa Caya Grandi. Pa colmo, e gobierno actual ta bin cu e plan di desaroyo di mas espacio comercial riba tereno di waf, loke ta haci e pregunta surgi: “Ta cuanto espacio comercial kier crea? Pa ken cumpra kico, unda?” Tur esaki ta duna nos e impresion cu aki ‘man drechi no sa kico man robez ta haci’. Ya ta casi 20 aña pasa cu Camara di Comercio a laga traha un rapport pa experto di exterior cu e pregunta clave ey: “Cuanto espacio comercial Aruba kier/mester?” Y aki no tabata trata solamente di e desaroyo dilanti e hotelnan, sino tambe na varios otro lugar, bao influencia di e huida di comercio for di centro di Playa, entre otro pa e problema di parkeer. Nos por ta satisfecho cu gobierno porfin a pone su ministro un banda cu den tur e añanan ey no por a bin cu un solucion pa parkeer den Playa, pero nan no por a haci nos e fabor ey un par di aña pasa? De paso nan por a libra nos di otro asunto cu e ministro no por a atende debidamente.
En todo caso, mester duna nos un idea promer kico ta e plan general pa desaroyo comercial na Aruba, anto despues conta nos con Caya Grandi ta fit den esaki. Si no ta haci esey, anto por considera e actual atencion pa Caya Grandi como mero ‘bishita di cortesia den tempo di campaña’ y nada mas. Nos por tende varios comentario positivo pa e hecho cu nos tin awor un plan di desaroyo teritorial (ROP) cu mester yuda nos planifica nos urbanisacion mihor. Lamentablemente nos por mira cu tin un diferencia entre tin un plan y usa un plan debidamente. Un mapa unda ta indica bo unda bo por haci algo no ta reemplaza e plan cu ta defini kico ta bay haci na unda y pakico. E no ta un mapa pa djis laga tur hende haci loke nan kier, basta e ta unda e mapa ta permiti. Tanten cu nos ta keda opera na e nivel aki, planificacion ta keda un sapato demasiado grandi pa nos.


text:
Sorprendi?!
Pa hopi a segura nan cu awa friu ta beneficio pa salud y awa cayente no ta hopi recomendabel. Pero tin un descubrimento nobo cu por inverti dicho afirmacion.
E investigadornan di Universidad di Loughborough, Reino Uni, a afirma cu baña cu awa cayente ta kima mesun caloria (140 promedio) cu core, ambos actividad durante 30 minuut.
Ademas, Steve Faulkner, ken a lidera e investigacion aki, a sigura cu un ducha cu awa cayente tambe ta yuda preveni diabetes tipo 2, pues ta regula e nivelnan di sucu den sanger; pues ta mantene e presion arterial bou control y ta mehora e sistema inmune. Baña cu awa cayente, combina cu ehercicio regular y dieta balansa, por comberti den un bon mediador pa mantene nos mes den forma y saludabel.


text:
Minister di Cultura ta informa: Kibra Coco edicion Dia di San Juan, Dera Gay tabata exitoso
Diasabra a tuma luga un otro edicion exitoso di e quiz cultural informativo Kibra Coco. E biaha aki Kibra Coco tabata dedica na Dia di San Juan, Dera Gay. Minister Maduro ta gradici Comision Celebracion Dianan Nacional, Grupo di maestro, Setar, Telearuba, Jean Carlo Espinal, Hilyann Croes, Archivo Nacional y Levy Geerman di Povi-tree pa produci y presenta un programa pa siña nos hobennan di nos cultura. Un danki special ta bay na sra. Juliana Rasmijn di SV. Jong San Nicolaas y na sr. Nai Rasmijn di SV. Sportboys pa comparti nan experiencia cu e celebracion den bario. E hobennan di Gucci Dancers Aruba tambe a aporta na e programa deleitando e televidentenan cu nan baile di San Juan.
Minister Maduro ta satisfecho di por wak atras na tres edicion exitoso di Kibra Coco, na unda cu a habri aña cu Kibra Coco dedica na nos Libertador Betico Croes, a sigui cu Kibra Coco Dia di Himno y Bandera y awor ta dedica Kibra Coco na e fiesta cultural di Dia di San Juan, Dera Gay. Cu Kibra Coco kier a haci uzo di un manera mas innovativo pa brinda informacion cultural na e scolnan y via media social logra yega na un publico mas amplio. Minister Maduro ta spera cu scolnan por sigui haci bon uzo di e informacion ricibi y ta gradici cada maestro cu a yuda trece e informacion na e alumnonan di scol preparatorio y primario. Cultura bo tin cu bib’e, y via Kibra Coco nos hobennan por a biba nos cultura.


text:
Djadumingu último, mi no tabata tin gana di kushina i maske mi no ta amante di kumpra kuminda riba kaya, mi a bestèl un pizza pa nos den kas. Mi yamada simpel pa bestèl un pizza a resultá den un kombersashon masha dushi mes. E empleado a kumindá mi yen zjeitu infektando mi ku su ánimo. Tabata manera el kaba di sera konosí ku un amiga nobo. El a sugerí pa bestèl algu di bebe, paso imposibel ku mi por a kome un pizza grandi asina ku mi boka seku. Su proposishon pa kumpra un kesio tabata zona asina atraktivo ku kasi mi a lubidá mi bolo den frishidèr. Anto ku mesun zjeitu mi tambe a kontestá.
Ora mi a sera telefòn, mi yu hòmber a dal un gritu hari. Only in Curaçao, kaminda un simpel pedido por resultá den un kombersashon prèt. Si only in Curaçao, asina mi tin mas.
Only in Curaçao: un lugá ku konosé telefonistanan ku mal manera. Nan ta kontestá bo gewon “no” manera nan ta orguyoso ku nan no por yuda bo. E kontesta “mi no sa”, tampoko no ta un eksepshon. Anto si bo sigui puntra, nan por asta kue un fada ku bo. Anto ainda mi no a menshoná e kaheranan den supermerkado, ku no ta ni hisa kara wak bo pa kumindá. Si, only in Curaçao, kaminda pakusnan ta sera 10 minüt promé ku ora, paso personal a haña gana di bai kas. Asina aki mi por konta muchu mas.
Kisas e ta zona straño. Pero e momentonan eksepshonal ku un persona trata mi bon i servisial te yena mi kurason ku alegria. Desde awe mi ta bai kambia only in Curaçao pa sometimes in Curaçao. Si sometimes nos ta funshoná tremendo i organisá marcha di karnaval impreshonante. Tin ora bo ta topa empleado den pakus ku ta yuda bo ku smak. Pa basta tempu nos no mester reklamá servisio malu di Kranshi mas. Nos ta asta risibí un rekordatorio pa kùr outo i nos ta kaba den 15 minüt. Aña aden i aña afó nos por a disfrutá di un Curaçao North Sea Jazz Festival tremendo organisá. E trayekto di bakunashon ta kana sublime i masha efisiente. Si sometimes in Curaçao, nos ta traha plùs trata otro tremendo ku nos mes ta keda asombrá. Paso nos por bon bon i nos tin e potensial.
Laga nos stimulá e susesonan aki i aploudí nan kada bes, pa asina den futuro nos por remplasá sometimes pa everytime .


text:
Corte di Prome Instancia 12 februari 2020
14.00 C.S.St.H. Pro forma. St.H. ta wordo acusa di exportacion di cocaine riba 26 di oktober 2019.
Corte di Prome Instancia 13 februari 2020
08.30 L.C.M. M. ta wordo acusa di a intencionalmente maltrata un persona seriamente riba 31 di december 2018, dor di dal e varios biaha na su cabez y curpa.
Corte di Prome Instancia 14 februari 2020
8.30’or di mainta: e sospechoso A.I.D.
Ta trata aki di e caso di asesinato/homicidio conoci como Tobel, caminda e sospechoso D. a tuma bida di su ex-pareha, mama di su yiunan, riba 23 di april 2019. E caso a bin dilanti pro forma riba prome di november 2019 y posponi pa investigacion psicologico/psiquiatrico riba e sospechoso. Esey mientrastanto ta tras di lomba y diabierna e caso lo wordo trata inhoudelijk.
10.00 M.I.A.M. M. ta wordo acusa di a cap un persona cu un machete riba 22 di maart 2018. E ta wordo acusa di a menaza un otro persona cu morto riba e mes fecha.
E ta wordo acusa di, conhuntamente cu un otro of otronan, kiebro y ladronicia den un negoshi di cervez, bebida sterki, biña y un jug riba 16 di mei 2017.
11.00 K.J.A.S. S. ta wordo acusa di kiebro y ladronicia di un calacula y boternan di Gatorade y juice entre 15 y 16 di mei 2019.


text:
(LaPatilla/) – Nicolas Maduro a responde positivamente riba peticion di su homologo nobo di Colombia, Gustavo Petro, pa ta “garante di paz” den negociacion entre gobierno Colombiano y e grupo guerrillero Colombiano ELN.
Sin embargo, coordinadora di e organizacion Fundaredes, Clara Ramirez, ta recorda cu e guerrille aki ta esun cu desde hopi aña tin control di e espacio radio-electrico cu diferente emisora radial den teritorio Venezolano, y tambe ta tene actividad di indoctrinamento, training di arma y ta participa den mineria ilegal, specialmente den e zonanan di frontera cu Colombia.
Fundaredes tin varios aña denunciando e actividadnan ilegal y di violacion di teritorio nacional, sin cu gobierno Chavista ta tuma paso contra e organizacion Colombiano.
Como tal, Ramirez ta haya cu gobierno di Venezuela no tin e capacidad di ta imparcial den un negociacion di paz cu e grupo arma aki. Ramirez ta considera cu na e ocasion aki tin duda cu e guerrilla ta bay para nan violencia na Venezuela, pasobra gobierno Venezolano no a reconoce presencia di ELN y di disidencia di Farc den nan teritorio nacional. Por lo tanto e pregunta: Y kico ta pasa cu paz na Venezuela?
Fundaredes su denuncia contra operacion di ELN den teritorio Venezolano a conduci na privacion di libertad di su director, profesor Javier Tarazona. Fundaredes a specifica den varios estudio cu ELN tin presencia den e principal estadonan di Venezuela y ta conduci actividad manera homicidio, trabao forzoso, contrabanda, narcotrafico, cultivo di droga y pista clandestino di aviacion. Tambe a señala cu ELN a causa desplazamento forza di gruponan vulnerable na varios estado, y tambe ta participa den extorsion, secuestro, trafico di persona, hasta nan a tene reunion di control politico, apropiacion di tera, reclutamento di menor y algun guerrillero tabata autor di abuso sexual.


text:
Ayera nochi banda di 7 or e Rescue & Coordination Center (RCC) di Wardakosta a risibi un petishon di Kuerpo di Polis di Kòrsou (KPC) pa yuda buska un hòmber ku a kai den laman na Shut ora e tabata buska karkó huntu ku un otro hòmber.
Mesora a manda e helikòpter di wardakosta na e sitio pa buska e hòmber. E avion di wardakosta , e Dash , tambe tabata na e sitio i a kuminsa ku e bùskeda. A puntra CITRO pa ta standby i e barku Ulandes di marina Zr Ms Groningen, ku aktualmente ta nabegando pa wardakosta, pa tambe yuda buska. Na bahamentu di solo ahinda no a lokalisá e hòmber. Wardakosta i KPC lo sigi ku e bùskeda awe mainta tempran.


text:
Mi frei a muri durante di mi embaraso, Kon pa hasi pe yu haña su fam?
Bon siman na tur esnan ku ta sigui e kolumna aki tur djaluna. Mi ke kuminsa na gradisi tur esnan ku a kompanja nos durante di e bishitanan ku nos a hasi e fin di siman aki na Banda Bou. Nos tei pa keda I nos ta yega te kaminda ABO ta…un tiki pasenshi nos ta na kaminda!
Pregunta di siman: mi frei a muri durante di mi embraso, despues di su entiero un par di luna despues nos yu hòmber a nanse, mi ke pa nos yu haña su fam pasó e tabata hopi kontentu ku mi a keda na barika I hasta e ta papia di kasamentu. Pero Dios a disidí otro. Kon pa hasi pe yu haña su fam?
Damki pa e pregunta. Un pregunta hopi bon. Tur dia nos ta mira ku un futuro tata ta fayesé promé ku su yu nanse ,sin e haña e oportunidat di atendé tur e asuntunan prome ku sorpresa di morto a bati na su porta.
Laga mi kuminsá bisa ku lei a antesipá riba situashonnan aki, i a stipulá un lei asina yamá brieven van vaderschap. Ban wak kiko e lei ta stipulá: e lei aki ta stipulá ku paternidat di un hòmber por wordu determiná tambe si e fayesé, a base ku el a engendrá e yu òf a base ku e hòmber tabata bibá ku e mama i e hòmber a bai di akuerdo ku e akto ku ta kondusí na tra un yu ku e mama. Un Hues den prome instansha so por determiná ku e hòmber ku a fayesé ta e tata dor di e mama, solamente si e yu no tin 12 aña ahinda òf dor di e yu mes i por último via di voogdijraad.
E mesun lei aki ta stipulá tambe ku no por hasi e prosedura di brieven van vaderschap, si e yu tin un un tata kaba esei ta si akaso e mama a laga un otro persona rekonosé e yu kaba.
Den práktika nos ta mira ku Brieven van Vaderschap ta sea un karta ku e fayesido a laga tras of deklarashon nan di famianan ku sa kiko tabata e intenshon di e tata promé ku e la fayesé. Tur hende ku hasi e deklarashon mester ta deklará e berdad y mester pone nan sédula I bisa kiko tabata nan relashon ku esun ku a fayesé. Dus e tata di e yuchi. Na momentu ku Hues dekretá ku e homber ku a fayesé ta tata di yu, e dekreto ta konta foi momentu ku e yu a nansé.
Semper ta bon pa papia ku un abogado promé pa wak kiko ta e kaso presís i asina tuma e akshon ku ta bon i nesesario pa bo.
Pues ya bo sa, no nesariamente bo yu ta keda sin sa of keda sin fam di su tata voral si esei tabata su deseo. Nos ta serka di yega den bo bario. No lubida nos konsultanan tei spesial pa ABO ku tin hopi pregunta I no ta kedando kla ku instanshanan di gobièrnu.


text:
Pa inscribi na AZV bo mester percura pa cumpli cu algun rekisito segun ley AZV. Bo mester ta:
- Inscribi na Censo;
- Biba na Aruba (residencia principal ta Aruba);
- Dispone di un permiso valido.
E ta importante pa bo sa cerca cua dokter di cas, botica y dentista bo kier inscribi. Y pa e proceso di inscripcion bay mas lihe, e ta bon pa bo scoge un dokter di cas cu ta habri, esta cu tin luga pa tuma pashent nobo. Bo por wak cua dokter di cas tin luga, akinan riba nos website. Tras di e nomber di e dokternan di cas cu tin luga ta menciona ʾhabriʾ.
Scoge dokter di cas cu ta habri
Unabes bo a scoge cua dokter di cas bo ta desea, yena e formulario di inscripcion completo y manda esaki hunto cu un scan di bo ID (sea paspoort, cedula of rijbewijs) na klantenservice@uoazv.aw
Scoge un dokter di cas cu ta cera
Den caso cu bo toch kier inscribi na un dokter di cas cual ta cera (yen), e ora e ta nifica cu bo mes mester busca e aprobacion di e dokter di cas prome. Bo ta download y print e formulario di inscripcion di AZV pa bay cu esaki cerca e dokter di cas di bo interes. Si e dokter di cas por tuma bo, e lo mester firma y stempel e formulario pa bo. Bo ta finalisa na yena e formulario y manda esaki pa AZV hunto cu un scan di bo ID (sea paspoort, cedula of rijbewijs valido) na klantenservice@uoazv.aw Como cu nos ta traha directamente cu DIMAS, nos mes lo controla bo permiso.
Kico ta sosode?
Na momento cu nos ricibi bo peticion, nos ta procesa esaki. Bo lo haya un email cu e invitacion pa download e AZV app for di Google Play of Apple App Store pa bo digi-ZorgPas. Den e email lo bo ricibi un QR code y instruccion pa bo registra mas lihe pa bo digi-ZorgPas. Den bo digi-ZorgPas lo bo wak tur bo dunadonan di cuido. Door di activa e boton di notificacion, AZV lo por comunica directo cu bo.


text:
Mr. Alma Louise De Bode – Olton den seri Sombra di Koló
Lekturanan
Pa por kombatí deskriminashon rasial efektivamente ta esensial pa nos konosé nos leinan. Kiko nos por hasi ora tin deskriminashon? Kua instrumento ta na nos alkanse? Kiko e gobièrnu di Kòrsou por hasi pa kombatí deskriminashon?
Durante e charla mr. De Bode-Olton lo para ketu na kuadronan hurídiko ku ta vigente na Kòrsou pa kombatí i/òf prevení deskriminashon rasial. Lo e elaborá tambe riba algun tratado relevante tokante derechonan humano ku a originá sea na Nashonnan Uní òf na Konseho di Europa i ku ta ofresé garantianan internashonal pa siudadanonan. Finalmente lo e enfoká tambe riba provishonnan hurídiko den kua e prinsipio di no-deskriminashon ta ankrá i ku tur hende por invoká pa nan derechonan.
Sra mr. Alma Louise de Bode-Olton a studia Lei antiano na Universidat di Antia Hulandes. Durante su karera serka gobièrnu el a speshalisá riba tereno di derecho di tratado. E a sigui diferente estudio postdoktoral, entre otro na UNA, na Haagse Academie voor het Internationaal Recht na Den Haag i na Instituto di Derechonan Humano na Ginebra i Straatsburg.
Banda di su funshon di gerensia na Directie Buitenlandse Betrekkingen el a representá gobièrnu sentral diferente bia den kuadro di derechonan humano durante tratamentu di e diferente rapòrtnan di pais durante konferenshanan mundial di Nashonnan Uní. El a konkluí su karera na Directie Buitenlandse Betrekkingen komo diplomátiko na Havana (Cuba) i Port of Spain (Trinidad). Aktualmente e ta e promé pastor femenino di e Iglesia Anglikano na Kòrsou.
E charla lo ta na Hulandes. Pregunta i diskushon lo ta na papiamentu i hulandes.
Dia: djasabra 17 di yanüari 2015
Ora 7.00- 9.00 P.M.
Porta ta habri 18.00 pa tur hende por disfrutá di Eksposishon Sombra di Koló, kaminda diferente artista plástiko yu’i Kòrsou ta duna nan vishon riba rasa i rasismo.
Sitio NAAM ,Johan van Walbeeckplein 13
Entrada: naf 5,-
E charlanan ta sigui hinter luna di yanüari ; dia 24 di yanüari Rose Mary Allen – Rasa Etnisidat den polítika di migrashon di Kòrsou i dia 31 di yanüari Jeanne Henriquez – Nashon i Identidat
Pa mas Informashon: www.warwaru.com i www.naam.cw , info@naam.cw tel: 4621933 / 4621934


text:
(NLTimes) – Ministerio di Salud, Bienestar y Deporte tabata decisivamente involucra den e trato di tapaboca cu a ser haci cu Relief Goods Alliance (RGA), e organisacion lansa pa Sywert van Lienden.
E consorcio cu tabata responsabel pa e trato no tabata kier a sigui adelante cu e trato, y solamente a keda di acuerdo pa haci esaki âbao protesta,â investigadornan di Deloitte a conclui den nan reportahe hopi spera. Mientras cu Van Lienden y su partnernan a bisa cu e reportahe aki ta kita tur sospecha for di nan, e minister actual di cuido medico a bisa cu Van Lienden deliberadamente manipula e relacion entre e trato y su compania pa genera ganashi.
E trato di compra di tapaboca a ser haci pa LCH, un consorcio nacional di suminstro di articulonan di salud. Nan a examina e proposicion di Van Lienden y su partnernan di negoshi, y inicialmente a rechasa esaki. Sinembargo, e Ministerio tabata kier a sigui cu e trato, tambe pa preveni RGa di competi cu LCH. Sin importa esaki, LCH a pensa cu e tabata innecesario pa cumpra e cantidad mas grandi di tapaboca cu ta posibel, di mesun manera cu e Ministerio tabata kier. Un desacuerdo entre e Ministerio y LCH ta permanece tocante ken en realidad ta responsabel pa e trato aki.
LCH a ser rapidamente estableci pa motibo cu tabatin un escasez mundial di ekipo protectivo manera tapaboca, cual a haci compra dificil pa tur pais. Van Lienden inicialmente a drenta den contacto cu e consorcio den maart di aña 2020 na comienso di e pandemia di coronavirus pa causa di insistencia di e ministerio, e reportahe a bisa. E situacion inicialmente no a bay bon, y otro intento a ser haci den april. Esaki tambe a fracasa pa motibo cu Van Lienden, den tempo aki te ainda cu su fundacion Stichting Hulptroepen Alliantie, tabata den riesgo di bira competidor di LCH, LCH a declara. Sinembargo, un trato a keda conclui fin di e luna aki, parcialmente pa motibo cu e ministerio simpelmente a sinti cu mester cumpra e cantidad mas grandi posibel. E investigadornan a nota cu na mesun tempo, âatencion di medio y politico a cumina aumentaâ tocante e suministro di tapaboca.
E investigadornan a bisa cu e ministerio ta âinvolucra mas cu averaheâ den e trato cu Van Lienden. E Ministerio tabata menos involucra den otro tratonan.
âE ta berdad,â Minister di Cuido Medico Conny Helder a bisa tocante esaki. E consorcio berdaderamente a indica cu e orden no tabata necesario, pa motibo cu tabatin suficiente den reserva, el a afirma. âNa mesun tempo, tabatin tambe un presion enorme pa cumpra mas di loke ta necesario.â Esaki ta e motibo dicon su departamento a keda involucra den e trato.
E Minister a keda enfatisa e âperiodo di gran incertidumbreâ y e situacion di crisis den cual su departamento tabata. Tambe el a señala na Tweede Kamer, ken a pone presion riba e gabinete pa cumpra e cantidad mas grandi di ekipo di proteccion cu ta posibel. E no ta cla dicon e cantidad di persona involucra den e trato a keda aumenta.
âBerdaderamente tin erornan cometi pa medio di no pasa door di protocol,â e Minister a admiti. Sinembargo âclaro cu den situacion di crisis, ta comete eror,â el a agrega.